text:
Stòrlann aig Co-labhairt GLPS ann an Struighlea
10 An t-Ògmhios 2008
Thug luchd-obrach bho Stòrlann seachad trì bùithtean-obrach an t-seachdain-sa do thidsearan, oifigearan comhairle agus eile aig co-labhairt ann an Sruighlea air cuspair na h-iomairt cudromaiche GLPS (Gaelic Language in the Primary School). Bha Màiri Kidd, Mòrag NicDhòmhnaill agus Dòmhnall Iain MacRisnidh a’ taisbeanadh ghoireasan teagaisg agus a’ mìneachadh do thidsearan agus luchd-taice mar a b’ urrainn dhaibh taic fhaighinn tro sheirbheis ‘Gàidhlig air-loidhne’ agus mar a b’ urrainn dhaibh cur ri prògraman Stòrlann le bhith a’ cur an cuid iarrtasan a thaobh suthan GLPS an cèill.
Tro sgeama GLPS tha tidsearan nach eil fileanta sa chànan a’ dèanamh prògram-trèanadh agus a’ dol air ais a lìbhrigeadh na tha iad air ionnsachadh do na clasaichean aca. Thathar a’ meas gu bheil barrachd air 6,000 sgoilear a’ gabhail pàirt ann an clasaichean GLPS gach bliadhna agus a bharrachd air cothrom coinneachaidh do thidsearan a th’ air an trèanadh a choileanadh, thug a’ cho-labhairt cothrom do thidsearan ùra pàirt a ghabhail.
Dh’fhosgail Mata MacÌomhair, Ceannard Chomhairle Choitcheann Thidsearan na h-Alba a’ cho-labhairt agus thug e aithne air cho cudromach agus a tha an iomairt, gu sònraichte ann an co-theacsa a’ Churraicealaim airson Sàr-mhathais, a tha a’ cur barrachd cuideam air cànan anns an fharsaigneachd.


c: text/html

text:
Naidheachdan 11:00m
5 An t-Sultain 2012 Ùraichte aig Ùraichte aig
Neo-eisimeileachd
Chaidh Riaghltas na h-Alba às àicheadh gu bheil cus aire ga cur air neo-eisimeileachd, agus nach eil gu leòr air bochdainn chloinne. Tha na Làbaraich air slaic a thoirt air an Riaghaltas às dèidh dhaibh am plana reachdais aca fhoillseachadh an-dè. Thuirt Leas-Phrìomh Mhinistear na h-Alba, Nicola Sturgeon, gum biodh cothrom nas fheàrr ann airson strì a dhèanamh an aghaidh bochdainn, nam biodh tuilleadh chumhachdan aig an Riaghaltas aig Holyrood.
Heathrow
Dh'iarr Mèar Lunnainn, Boris Johnson, air Riaghaltas Westminster, an cùl a chur ris a' cheist mun treas raon-laighe aig Heathrow. Thuirt Mgr Johnson gum feum Dàibhidh Camshron seasamh an Riaghaltais a dhèanamh soilleir, agus an Caibineat ùr a' coinneachadh feasgar an-diugh. Bha Justine Greening, a chaill a dreuchd mar Rùnaire airson Còmhdhail an-dè, gu mòr an aghaidh raon-laighe a bharrachd aig a' phort-adhair.
Dachaigh Chùraim
Tha sgrùdadh ga dhèanamh air gearainnean mu dheidhinn dachaigh chùraim ann an Dùn Dè a tha ga chleachdadh le feadhainn a b'àbhaist a bhith san Arm. Thuirt luchd-sgrùdaidh nan dachannan cùraim, gun deach na ceistean a thogail mu dhachaigh chùraim Rosendale House ann am Broughty Ferry. Tha sgrùdadh ga dhèanamh ann an co-bhanntachd le Poilis Thaobh Tatha, agus Buidheann Dìon Inbheach Comhairle Dhùn Dè.
An A9
Chaidh faisg air 700 dràibhear a ghlacadh a' dol ro luath air an A9 eadar Inbhir Nis agus Peairt ann an iomairt leis na Poilis a mhair deich là. Thuirt Poilis a' Chinn a Tuath agus Poilis Thaobh Tatha, a chuir an iomairt air dòigh, gu bheil e air dragh mòr a chur orra.
Gnìomhachas a' Chumhachd
Feumaidh gnìomhachas a' chumhachd ann an Obar Dheathain an aon uidhir de luchd-obrach ùr fhastadh airson dreuchdan a lìonadh anns an àm ri teachd, agus a tha a' fuireach anns a' bhaile air fad. Sheall aithisg leis an luchd-cunntais PWC gu bheil cha-mhòr an dara leth den luchd-obrach aig muir nas sine na 45, agus gu bheil iarrtas mòr gu bhith ann airson luchd-obrach leis na sgilean sònraichte sin ann an timcheall air deich bliadhna eile.
Ofgem
Thuirt Ofgem gu bheil iad a' beachdachadh air cead a thoirt dha luchd-cleachdaidh nan companaidhean cumhachd àrdachadh a thoirt air an ìre fiachan a dh'fhaodas a bhith orra mus tèid stad a chur orra bho bhith a' gluasad gu companaidhean eile. Chaidh casaidean a thogail an aghaidh cuid de chompanaidhean gun robh iad a' glacadh an luchd-cleachdaidh as bochda air na cùmhnantan a bha a' cosg cus dhaibh.

robotstxt: allowed

filter: keep


text:
- TIOTAL
- Dealbh de sheachdnar anns a' Chabhlach Rìoghail
- EXTERNAL ID
- PC_WD_WS_034
- ÀITE
- neo-aithnichte
- LINN
- 1940an
- NEACH-FIOSRACHAIDH
- Am Baile agus Luchd-rannsachaidh a' Chogaidh
- AITHNEACHADH MAOINE
- 30248
- KEYWORDS
- Maoir rannsachaidh a' Chogaidh
An dara Cogadh
seòladair
seòladairean
Feachdan Armaichte
cabhlach
An Cabhlach Rìoghail
Seo dealbh de dh'Uilleam Shand (an duine mu dheireadh air an làimh chlì anns a' chiad sreath) le sianar eile a bha ag obair air an HMS President II còmhla ris rè an dara cogaidh. Bha Uilleam Shand na neach-cleachdaidh wireless sa Chabhlach Rìoghail. Rinn sgoilearan à Bun-sgoil Rosebank, Inbhir Nàrann, agallamh còmhla ris mar phàirt de phròiseact 'Maoir rannsachaidh a' Chogaidh' ann an 2005


text:
- TIOTAL
- Aiseag an Eilein sa Chaol
- EXTERNAL ID
- HCD01226
- ÀITE
- Caol Àcain
- SGÌRE
- An t-Eilean Sgitheanach
- SIORRACHD/PARRAIST
- INBHIR NIS: An Srath
- LINN
- 1930an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12795
- KEYWORDS
- aiseagan
cidheachan
càraichean
Caol Acaian
caistealan
Fad linntean, b' ann à Caol Acain a bha n t-aiseag a' dol gu tìr mòr ach, mar a bha iarrtas air carbadan, cho math ri bathar is luchd-siubhail a' dol am meud agus rathaidean a' fàs na b' fheàrr, mean air mhean, bha draibhearan a' gabhail, orra barrachd is barrachd siubhail a dhèanamh. Chaidh an dealbh seo a thogail mu 1931 agus chithear aiseag le clàr-tionndaidh agus rampaichean, rud a bha gu math air thoiseach air an dà chabar thairis air bàta-ràimh a bh' ann roimhe. Chan urrainn dhan aiseagtfhathast ach aon charbad a ghiùlan. Ach, ri ùine, bha aiseagan na bu mhotha agus na b' fheàrr ann ach, bha iomadh bliadhna ann mus deigheadh barrachd is aon charbad air an aiseag. Glè thric, bhiodh sreath fada de chàraichean a' feitheamh an aiseig sa Chaol. San dealbh seo, chithear 1930/33 Austin Light 12 - 6, 6 light saloon (tha "light" a' ciallachadh àireamh nan uinneagan). Ris a' chùl, tha tobhta Chaisteil Mhaoil a' coimhead thairis air a' phort agus air a' chaolas
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
Anndra Houston - neo-chiontach de chasaid gun dh'adhbharaich e bàsan
Chaidh fear-lagha à Dùn Èideann fhaighinn neo-chiontach de chasaid gun mharbh e triùir le bhith a' dràibheadh ann an dòigh mhì-chùramach.
Chaidh Anndra Houston, 48 à Trinity, às àicheadh na casaid gun robh e a' dràibheadh gu mì-chùramach air an A9 eadar Bail' Ùr an t-Slèibhe agus Ceann a' Ghiùthsaich air an 9mh dhen Iuchar 2013.
Bhàsaich a bhean, Abigail, an nighean aca Mia a bha seachd agus neach-turais às a' Ghearmailt, an Dr Mohammad Hayajneh.
Chaidh fhaighinn ciontach de chasaid eile ge-tà - dràibheadh mì-chùramach.
Chaidh càin de £1,000 is casg-dràibhidh bliadhna air.
Thòisich a' chùis aig Cùirt an t-Siorraim an Inbhir Nis Diluain.
Tha àrd dhreuchd aig Mgr Houston aig McSporrans Defence Solicitors an Dùn Èideann.


text:
- TIOTAL
- Bàgh Loch an Inbhir, Asainte
- EXTERNAL ID
- PC_PWG_POSTCARDS_027
- ÀITE
- Loch an Inbhir
- SGÌRE
- Asaint
- SIORRACHD/PARRAIST
- CATAIBH: Asaint
- LINN
- 1960an
- NEACH-FIOSRACHAIDH
- PFW Grant
- AITHNEACHADH MAOINE
- 29687
- KEYWORDS
- cairtean-puist
lochan
gnìomhachas iasgaich
Tha a' chairt-phuist seo a' sealltainn baile Loch an Inbhir a' coimhead thairis air Bàgh Loch an Inbhir ann an sgìre Asainte ann an Cataibh. Tha Loch an Inbhir aig beul abhainn Inbhir, far a bheil i a' sruthadh dhan loch-mhara, Loch Inbhir. 'S e am baile mu dheireadh de mheudachd sam bith ro bhaile Inbhir Theòrsa ann an Gallaibh, agus còmhla ri Ceann Loch Biorbhaidh, 's e aon de na puirt iasgaich as trainge air taobh an iar Chataibh


text:
Cuiridh an Leargaidh Ghallta fàilte air Comataidh an Ionmhais aig Pàrlamaid na h-Alba nuair a thèid coinneamh phoblach a chumail gus buidseat Riaghaltas na h-Alba a dheasbad le Iain Swinney BPA, Rùnaire a’ Chaibineit airson Ionmhas, Fastadh agus Fàs Seasmhach, Diluain 7 Samhain.
Tha Comataidh an Ionmhais air cuireadh a thoirt do dhaoine ann an Siorrachd Àir tighinn gu Taigh-òsta Bhrisbane a dh’èisteachd ris an deasbad. Cuiridh Buill ceistean air a’ Mhinistear mun bhuidseat airson na bliadhna romhainn is na tha san amharc a thaobh caiteachais anns an ùine air thoiseach.
Thuirt Neach-gairm na Comataidh Coinneach Gibson BPA:
“Seo cothrom dha-rìribh do neach sam bith aig a bheil ùidh cluinntinn mar a dh’fhaodadh am buidseat a tha san amharc aig Riaghaltas na h-Alba, a phàigheas airson seirbheis na slàinte, nan sgoiltean agus a’ phoileis againn, buaidh a thoirt air daoine bho latha gu latha ann an Siorrachd Àir agus ann an Alba.
“Tha sinn an dòchas gun nochd a h-uile duine bhon phoball, bho bhuidhnean sna coimhearsnachdan agus clann-sgoile a shealltainn air comataidh aig a’ Phàrlamaid ag obair, gu sònraichte nuair a bhios i a’ sealltainn air mar a thèid airgead poblach a chosg.
“Tha sinn air cuireadh a thoirt cuideachd do chaochladh eagrachaidhean agus buidhnean-gnìomhachais ionadail dol an sàs ann am buidhnean-obrach prìobhaideach sa mhadainn le buill den chomataidh. Tha togail againn ris na beachdan aca a chluinntinn.”
Clàr-ama
Thèid a’ choinneamh aig a’ Chomataidh aig am bi Rùnaire a’ Chaibineit a’ labhairt a chumail ann an Taigh-òsta Bhrisbane, Rathad Ghrianaig aig 14.00. Gus tiogaidean an-asgaidh a chur airson na coinneimh, cuiribh fios gu Seirbheisean Luchd-tadhail aig Pàrlamaid na h-Alba air 0131 348 5200 no cuiribh post-dealain gu SP.Bookings@scottish.parliament.uk
Alasdair


text:
Alasdair Mòr
B' e Alasdair Mòr (Beurla: "Alexander the Great"; Greugais: MέYaς AλέEavδpoς, Megas Alexandros)), (356 RC - 323 RC) fear den comandairean as buadhaiche ann an eachdraidh an t-saoghal. Ann an Arda Wiraz Nāmag, leabhar Zoroastrianach, canar an Alasdair mallaichte ris, air sgath gun do bhuainnich e an aghaidh an Impire Pearsach, agus chuir e prìomh-bhaile Persepolis gu sgrios.
As deidh aonadh bailtean Sean-Ghreig, fo smachd athair, Phillip II na Macedon, bhuainnich Alasdair an aghaidh an Impire Pearsach, Aisia Bheag, Siria, Phoenicia, Gaza, an Èiphit, Bactria agus Mesopotamia na measg, agus dh'fhàs e an impire aige cho fad' sa Punjab. Dh'inntrigeadh Alasdair coigrich san arm agus riaghladh aige.
As deidh, da bhliadhna deug de sabaid, chaochail Alasdair, bhon cuis neo-aithnichte, is docha malaria, typhoid neo encephalitis viral.


text:
- TIOTAL
- LMS 32898 ann an St Rollox, An Giblean 1949
- EXTERNAL ID
- PC_HRS_COACHES_234
- ÀITE
- Glaschu
- DEIT
- 17 Giblean 1949
- LINN
- 1940an
- CRUTHADAIR
- J L Stevenson
- NEACH-FIOSRACHAIDH
- Comunn Rèile na Gàidhealtachd
- AITHNEACHADH MAOINE
- 23812
- KEYWORDS
- coidsichean rèile
carbadan rèile
stoc gluasadach
Tha an dealbh camara seo a' sealltainn LMS 32898, bhan breic bògaidh le trannsa air a fad, ann an St Rollox sa Ghiblean 1949.
Thog Rèile Chaledonia ionad-obrach locomotaibhean agus charbadan St Rollox ann an Springburn, ann an Glaschu, ann an 1856. Chaidh ainmeachadh an dèidh eaglais na paraiste, St. Roche, a bha faisg air làimh. Ann an 1923 thàinig e gu bhith na phrìomh ionad-obrch airson an Roinn a Tuath den LMS.


text:
Iomairt teasairginn air Beinn Nibheis
Chaidh boireannach a ghoirteachadh agus i a' teàrnadh far Beinn Nibheis.
Dh'innis Sgioba Teasairginn Bheanntan Loch Abar gun robh am boireannach a' gabhail pàirt ann an Dùbhlan nan Trì Mullaichean Dihaoine nuair a thuit i.
Thuirt an sgioba teasairginn gun tàinig orra cobhair a dhèanamh oirre ann an droch shìde, le taic bho heileacoptair on Chabhlach Rioghail a thàinig à HMS Gannet, stèidhichte ann am Preastabhaig.
Rinn an sgioba moladh air sgioba an heileacoptair, agus iad air an obair a dhèanamh ann an "aimsir gu math doirbh."
Chaidh am boireannach a thogail do dh'Ospadal a' Bhelford anns a' Ghearasdan, agus i air a cas a ghoirteachadh.


text:
Plana Pàrantachadh Corporra aig Sabhal Mòr Ostaig
04/2018
Tha Sabhal Mòr Ostaig UHI, an t-Ionad Nàiseanta airson Cànan is Cultar na Gàidhlig, air Plana Gnìomh Pàrantachadh Corporra a sgrìobhadh, fo chùmhnantan Achd na Cloinne is nan Daoine Òga (Alba) 2014. Mar phàirt den Achd seo (Pàirt 9), tha Sabhal Mòr Ostaig air a chomharrachadh mar Phàrant Corporra le dleastanasan reachdail a dh’fheumar a choileanadh a thaobh cloinne is dhaoine òga fo chùram agus feadhainn a b’ àbhaist a bhith fo chùram.
Bha aig colaistean, oilthighean is ionadan eile a tha nam Pàrantan Corporra, ri Plana Gnìomh a chruthachadh is fhoillseachadh agus tha e cuideachd na dhleastanas gun tèid Aithisg a dhèanamh gach trì bliadhna a tha a’ dèanamh measadh air a’ Phlana Gnìomh.
Tha luchd-stiùiridh is luchd-obrach na Colaiste ag aithneachadh nan dleastanasan an lùib Phàrantan Corporra, mar a tha iad a’ nochdadh san Achd, airson cothroman dhaoine òga, a tha air seirbheis cùraim fhaighinn, a neartachadh anns a h-uile dòigh.
Thuirt Eilidh NicPhàidein, Co-òrdanaiche Sheirbheisean Oileanach agus Oifigear Dìona SMO: "Tha a' Cholaiste a' cur fàilte air iarrtasan le daoine òga a tha air cùram fhaighinn agus tha i air ceuman taic a chur an sàs a leigeas le tagraichean am fiosrachadh seo a chur an cèill air iarrtasan. Tha a' Cholaiste a' cur roimhpe gun lìbhrig i àrainn ionnsachaidh is obrach do dh'oileanaich a tha air seirbheis cùraim fhaighinn a tha sàbhailte is taiceil agus a tha freagarrach do an cuid fheumalachdan is slàinte agus a leigeas leotha na tha comasach a choileanadh."
‘S e Buidheann Cùraim na Colaiste, a chaidh a chur air chois ann an 2016-17, a chuir am Plana Pàrantachadh Corporra ri chèile agus a bharrachd air a bhith a' sgrùdadh is a’ measadh a’ Phlana, ghabh buill na Buidhne pàirt ann an trèanadh aodainn ri aodainn air a lìbhrigeadh le Colleges Development Network (CDN) agus a’ bhuidheann Who Cares? Scotland.
Thuirt Iain Tormod MacLeòid, Iar-phrionnsapal agus Cathraiche na Buidhne Dìona aig Sabhal Mòr Ostaig: "Bidh trèanadh riatanach airson a h-uile neach-obrach na phrìomhachas airson na builean is gnìomhan co-cheangailte ris a' Phlana Phàrantachadh Chorporra a choileanadh. Feumar fiosrachadh a thoirt don luchd-obrach mu na dùbhlanan is duilgheadasan ro chloinn is ro dhaoine òga a tha air seirbheis cùraim fhaighinn agus thèid aig a' Cholaiste air taic a bharrachd a thoirt seachad mar thoradh air sin."


text:
Saor
Is e a tha ann an Saor, ceàrd a chruthaicheas rudan a-mach de dh'fhiodh. Canar "saorsainneachd" ris an gnìomh seo.
Trèanadh is teisteanas[deasaich | deasaich an tùs]
Is àbhaist do shaor a dh'ionnsaich a chiùird, fo steòrnadh "maighstir" a thàinig a mach na shaor nuair a bha e fhèin na h-òige. Fad 's a bhios gille ag ionnsachadh bithidh "bonn" (cumhnant oibre, a ghabhas a-steach dleasdanas air a' Mhaighstir a bhith ga treànadh agus dleasdanas air a' ghille a dh'obair gu deireadh a tìm airson tuarasdail nas ìsle na tuarasdail chiùird) eadar a fhèin is a Mhaighstir. Gu tradaiseanta mhair am bonn 7 bliadhna, agus thòisich na gillean aig 14 bliadhna dh'aois, tighinn a-mach nan journeach (fear sgilte, airidh air tuarastail làitheil) aig 21 bliadhna dh'aois. Ann am Breatainn, anns an latha an diugh, cha mhair am bonn ach ceithir bliadhna agus mar is tric, bithidh am bonn eadar an gille agus an companaidh a tha ga fhasdadh. Air barrachd ionnsachadh 's an ionad oibre, thèid an gille, latha 's an seachdain, gu colaiste theicnigeach far am bi e coisinn teisteanas foghlaim freagarrach ris a' chiùird air barrachd an sgrìobhainn-chiùird a gheibh e bhon "mhaighstir" aig deireadh a' bhuinn.


text:
Coimeas eadar Teisteanasan PMP V / s PRINCE2
PMP V / s PRINCE2:Is dòcha gum bi a 'chiad gluasad a dh' ionnsaigh coileanadh gu bhith a 'gairm neach ach ge-tà, tha e comasach na roghainnean a leanas a bhith a' taghadh eadar na h-innealan ionnsachaidh agus dearbhaidhean eadar-dhealaichte a tha ag àrdachadh na sgilean a tha riatanach airson a bhith air an uidheamachadh gu h-iomchaidh airson an obair.
Ann an Rianachd Venture, is e PRINCE2 a tha a 'cur luach mòr air taic mhòr leis na h-eòlaichean clàrachaidh PRINCEXNUMX - sreath airson Tasks IN Situated Controls agus PMP-gu cunbhalach a' cumail air adhart airson Rianachd Venture. Mar eòlaiche ùr a tha a 'tighinn a-nuas, ciamar a tha duine sam bith a thaghadh dè an teisteanas a bheir an fhìor bhuaidh a dh' ionnsaigh an aghaidh luchd-dùbhlain agus a bheir an fhrith-uidheamachd ann an Raon Rianachd Venture fìor ionnsaigheach?
PMP V / s PRINCE2: Dè a th 'ann an còmhradh labhairteach?
Is e dearbhadh a th 'ann am PMP. (Tha PMP a 'cuimseachadh air Ciamar).
Ann an suidheachadh sam bith, PMP chan e a-mhàin cùrsa àbhaisteach a dh'fhaodas duine a bhith eòlach air. Is e teisteanas a th 'ann, ge-tà, barrachd na sin prògram comais, a thòisich an toiseach anns na SA. Is e inbhe a th 'ann a tha na buidhnean as motha a' toirt beachd air maide tomhais gus tomhas a dhèanamh air comas taghaidh ann an raon rianachd iomairt, agus a 'gabhail a-steach feallsanachd air a sgaoileadh thairis air diofar iomairtean, modhan ionnsachaidh agus gnìomh agus comasan smaoineachaidh riatanach a dh' fheumas Ceannard Iomairt a thoirt gu crìch.
Lorgidh na daoine a tha a 'dol a-steach don ghnìomhachas gu bheil e a' daingneachadh agus a 'toirt iomradh gu h-iomlan air faclan a bheir cuideachadh dhaibh a bhith a' tuigsinn na modhan rianachd iomairt nas fheàrr. Tha e gun teagamh a 'gealltainn bundle pàighidh nas fheàrr agus an fheadhainn a tha an dùil a bhith a' gairm gu mòr ann an Ameireaga a Tuath mar Stiùiriche Leasachadh Gnothachais gu cinnteach gum bi prìomh shuidheachan anns a 'cholbh aghaidh. Tha e a 'toirt seachad fosglaidhean rianachd siostaman uabhasach, a' cuideachadh nan cleachdaichean a 'ruighinn suas le a' chiad iomairt iongantach a tha a 'dèanamh an CV fìor mhath thar a' phort fhada.
An uairsin a-rithist, PRINCE2 - tha ìomhaigh anns an Rìoghachd Aonaichte (Focusses on Why) - na shiostam Rianachd Venture ann fhèin, aig a bheil riaghailtean sònraichte a thaobh mar a thèid iomairt a chur air dòigh agus a choileanadh, crìochnachadh le ìrean mì-chinnteach de rèiteachadh, chruthan agus smuaintean a dh'fhaodar a chleachdadh am measg an dòigh-obrach S an Iar- Cuideachd, na pàirt agus na dleastanasan a tha gach co-obraiche a 'feuchainn. Tha na h-eileamaidean aige a 'gabhail a-steach rèiteachadh a chuir air dòigh mar thoradh air rèiteachaidhean iomairt, a' cur air dòigh planaichean agus a 'cur air dòigh buidhnean.
Tha na daoine a tha mar a tha a-nis eòlach air an fheallsanachd seo den bheachd gu bheil e an dà chuid iomairt agus pròiseas dùinte, a 'riarachadh nan comasan dùbailte gu cunbhalach. Leis gur e dearbhadh fìor adhartach a th 'ann, bidh e gu h-àraidh ag ullachadh an neach-ionnsachaidh gu bràth, a' sealltainn dha na sgilean a dh 'fheumar airson iomairt a chur air dòigh aig gach adhartas, agus a' cuideachadh le bhith a 'leasachadh mar bhreac cuideachd am pàigheadh fharsaing a bhiodh e a' tarraing nuair a choileanas e rianachd buannachdail suidheachadh. Le dòigh-obrach bunaiteach, faodaidh luchd-dèiligidh bho nàisean sam bith a bhith a 'tuigsinn agus a' coileanadh nan rèiteachaidhean anns na gnìomhan sònraichte aca, a 'dèanamh an ìre gu ìre mhòr cudromach anns gach suidheachadh gnìomhachais.
A 'gabhail a-steach mar a dh'fheumas eòlaiche tuigse a chruinneachadh, far am feum e fhèin fhaicinn agus anns a' ghnìomhachas a dh'fheumas e obrachadh, agus far a bheil e air a rèiteachadh gu geòlasach, faodaidh e co-dhùnadh a dhèanamh eadar an dithis.


text:
Leasachadh bann-leathainn do Shlèite
Gheibh suas ri 100 taigh ann an Slèite buannachd à pròiseact coimhearsnachd 'son bann-leathann nas fheàrr fhaighinn dhan sgìre.
Thòisich Urras Coimhearsnachd Shlèite obair bho chionn dà bhliadhna 'son uidheamachd a chur an sàs a bheir eadar-lìon nas luaithe do mhuinntir an àite.
Tha a-nis 12 chrann aca feadh an àite agus tha sgeama pìleat dìreach a' tòiseachadh leis a' chiad luchd-cleachdaidh.
"An t-seòrsa teicneòlais a tha sinn a' cleachdadh, 's e a bhith a' cleachdadh chrann a tha a' cur an t-siognail mun cuairt timcheall an adhair, an àite a bhith a' chur chàballan fon talamh," thuirt Ruairidh Greumach bhon Urras.
"Mar sin tha an eadar-lìon a' tighinn mar bhun-structair na dùthcha dha na taighean-suidsidh, agus an uair sin tha sinne a' cur chrann a-steach dhan taigh-suidsidh, agus a' "pingeadh" an t-siognail sin mun cuairt Shlèite agus sìos dha na taighean," thuirt e.
Tha BT ag amas air bann-leathann fìor-luath a thoirt don chuid as motha den Eilean Sgitheanach sna bliadhnaichean ri tighinn, agus tha Mgr Greamach ag ràdh gum faigh cuid ann an Slèite buannachd à sin, ach gu bheil cuideachd sgìrean ann far nach eil bann-leathann de sheòrsa sam bith fhathast.
"Bidh cuid againn a' faighinn buannachd à sin, ach tha fhathast coimhearsnachdan, leithid Druim Fheàrna, a tha fhathast air dial-up an-dràsta.
"Cha d' fhuair iadsan bann-leathann sam bith. 'S e sin as coireach gu bheil sinn a' dèanamh a' phròiseict seo.
"Tha an t-astar a tha iadsan a' faighinn 's dòcha aig 0.1 / 0.2 no fiù 's nas lugha na sin chuala mi.
"Leis na tha sinne a' tabhainn an-dràsta, tha e suas gu 5MB.
"Agus nuair a thèid am fibre-optic a chur a-steach dhan taigh-suidsidh ann am Malaig, tha sin cho luath ri solas, so tha sin suas gu 100MB no barrachd," thuirt e.


text:
- TIOTAL
- Caol Acainn is Eilean Bàn
- EXTERNAL ID
- HCD00491
- ÀITE
- Eilean Bàn
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- LINN
- 1930an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12198
- KEYWORDS
- taighean-solais
eileanan
Eilean Bàn
iacht
bailtean
zoomable
deilbh leudachail
Tha an dealbh seo, a chaidh a thogail air sgoth-long, a' coimhead dhan iar-thuath, tro Chaol Acainn, no Caol Haco, seachad air an taigh-solais air Eilean Bàn gu beanntan an Eilein Sgiathanaich. Chaidh an taigh-solais, le a thùr de 70 troighean a dh'àirde, a thogail ann an 1857 le breicichean is le clachan. Bha an dithis luchd-faire is na teaghlaichean aca ann an dà bhothan air an eilean, is bha a' chlann air an toirt ann am bàta dhan sgoil ann an Caol Acainn, a chithear air taobh chlì an deilbh. Bha an taigh-solais air a dhèanamh fèin-sheòlaidh ann an 1960.
Chaidh an t-eilean agus na bothain an ceannach ann an 1963 le Gavin Maxwell, an sgrìobhadair is fear-eòlais nàdair. Bha sùil aige pàirc fiadh-bheathaichean a dhèanamh dheth, ach nuair a bhàsaich e beagan bhliadhnaichean an dèidh sin, cha tàinig na planaichean sin gu buil. Tha an t-eilean a-nis na bhun-taic do Dhrochaid an Eilein Sgiathanaich, agus 's ann le Urras, agus Born Free Foundation na luib, a tha e. Tha an t-Urras a' feuchainn ri àrainneachd an eilein a ghlèidheadh
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
Stamford, Connecticut
'S e baile ann an Connecticut, sna Stàitean Aonaichte, a th' ann an Stamford. Anns a’ bhliadhna 2010 bha 125,109 duine a’ fuireach an seo. Tha e suidhichte aig 7m os cionn ìre na mara.
Eachdraidh eile[deasaich | deasaich an tùs]
Chaidh am baile a stèidheachadh ann an 1641.
Daoine Ainmeil[deasaich | deasaich an tùs]
- Christopher Lloyd, actair, (1938)
Bailtean Co-cheangailte[deasaich | deasaich an tùs]
- Minturno, An Eadailt
- Jajmau, Na h-Innseachan
- Afula, Iosrael
- Settefrati, An Eadailt
- Sparta, A' Ghrèig
- Lima, Pearù
- Jiangdu, An t-Sìn


text:
British Broadcasting CorporationDachaigh
Chaidh Làrach nam Bàrd a dheasachadh do sgoilearan, do dh’oileanaich agus do dh’inbhich aig a bheil ùidh ann am bàrdachd Ghàidhlig na 18mh, 19mh is 20mh linn.
Chaidh susbaint an 20mh linn a dheasachadh airson taic a thoirt do sgoilearan a tha ag ullachadh airson deuchainnean ann an Gàidhlig aig ìre eadar-mheadhan agus àrd-ìre, ‘s a tha a’ dèanamh sgrùdadh litreachais air bàrdachd na 20mh linn.
Tha an làrach a-nise air a leudachadh le taghadh de bhàrdachd bhon ochdamh 's an naoidheamh linn deug.
Copyright © 2015 BBC. Chan eil uallach air a' BhBC airson na th' air làraich-lìn eile.
Gheibhear sealladh nas fheàrr den duilleig seo le sealladair lìn nas ùire agus na duilleagan stoidhle (CSS) air. Ged a chithear susbaint na làraich leis an t-sealladair lìn a th' agaibh, tha sinn a' moladh an dreach as ùire den bhathar-bhog ur sealladair a thoirt a-nuas, no ur duilleagan-stoidhle a chur air ma ghabhas sin dèanamh.


text:
- TIOTAL
- Drochaid Chomhann, Baile Ghleann Comhann
- EXTERNAL ID
- GB1796_859_20_0916
- ÀITE
- Drochaid Chomhann
- SGÌRE
- Ceann a Tuath Latharna
- SIORRACHD/PARRAIST
- EARRA-GHÀIDHEAL: Liosmòr 's An Apainn
- LINN
- 20l
- CRUTHADAIR
- M E M Donaldson
- NEACH-FIOSRACHAIDH
- Tasglann Dhealbhan-camara na Gàidhealtachd (IMAG)
- AITHNEACHADH MAOINE
- 10810
- KEYWORDS
- Gàidhealtachd agus Eileanan
eachdraidh shòisealta
dealbh camara
bailtean
drochaidean
beinn
beannran
gleann
glinn
murt
caimbeulaich
Clan Domhnaill
cinnidhean
Tha baile Ghleann Comhann aig bonn Sgùrr na Cìche, ann an ceann a deas Ghleann Chomhann faisg air ceann Loch Lìobhann. Chaidh carragh-chuimhne a thogail anns a' bhaile ann an 1883 mar urram do na daoine a chaidh a mharbhadh ann am murt Ghleann Chomhann. Chaidh an dealbh seo den bhaile, le Drochaid Chomhann aig ceann an ear a' bhaile ri aghaidh na deilbhe agus Sgùrr na Cìche ri cùl na deilbhe, a thogail anns a' chiad leth den 20mh linn le M.E.M Donaldson.
Thachair murt Ghleann Comhann sa gheamhradh ann an 1692. Fon cheannard Caiptean Raibeart Caimbeul, Fear Ghleann Lìobhann, thòisich saighdearan Caimbeulach a' marbhadh nan Dòmhnallach, luchd nan taighean aoigheil, mar dhìoghaltas air cho fada 's a bha an ceann-feadhna, Alasdair MacIain, gun a bhith a' guidhe a dhìlseachd do Rìgh Uilleam III. Aig briseadh an latha air 13mh Gearran chaidh òrdugh a thoirt seachad do na fir Chaimbeulach - 'putt all to the sword under seventy'. Chaidh a h-ochd duine deug air fhichead a mharbhadh aig an àm agus bhàsaich feadhainn eile a-rithist le dìth fasgaidh. Tha daoine cho nimheil mun mhurt air sgàth gun do bhris e cleachdaidhean aoigheachd na Gàidhealtachd: bha muinntir Chlann Dòmhnaill air aoigheachd a thoirt do na Caimbeulaich fad làithean mus do rinn iad am murt
Rugadh Mary Ethel Muir Donaldson ann an 1876 agus thàinig i don Ghàidhealtachd mu 1908. Rinn i tòrr siubhail ann an ceann a tuath agus air taobh siar na Gàidhealtachd a' sgrìobhadh agus a' togail dhealbhan. Eadar 1912 agus 1949, sgrìobh Miss Donaldson iomadh leabhar mu eachdraidh shòisealta agus mu chleachdaidhean na Gàidhealtachd. 'S e 'Wanderings in the Western Highlands and Islands' agus 'Further Wanderings - Mainly in Argyll' as ainmeile agus tha dealbhan annta a thog i fhèin. Chaochail i ann an dachaidh-cùraim ann an Dùn Èideann ann an 1958 agus chaidh a tìodhlacadh anns an Òban
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Highland Photographic Archive


text:
- TIOTAL
- A' chiad turas-adhair air Pleana sa Ghàidhealtachd
- EXTERNAL ID
- GB1796_977_P_47_2
- ÀITE
- Srath Pheofhair
- SGÌRE
- Inbhir Pheofharain
- SIORRACHD/PARRAIST
- ROS: Fothraitidh
- DEIT
- 24 Lùnastal 1912
- LINN
- 1910an
- CRUTHADAIR
- Norman A. MacLeod
- NEACH-FIOSRACHAIDH
- Tasglann Dhealbhan-camara na Gàidhealtachd (IMAG)
- AITHNEACHADH MAOINE
- 10991
- KEYWORDS
- dealbh-camara
companaidhean-itealain
plèanaichean
Chithear san dealbh-camara na deasachaidhean a bha air chois airson a' chiad turas pleana air a' Ghàidhealtachd. Bha am pìleat, B C Hucks, a' dèanamh turas timcheall na dùthcha agus stad e aig Geamachan Gàidhealach Inbhir Pheofharain an 24mh Lùnastail 1912 leis a' mhonoplane Bleriot aige, 'Firefly'. Chaidh a thuras a mhaoineachadh leis an Daily Mail.
B' e Hucks a' chiad pìleat a rinn car a' mhuiltein no 'loop-the-loop' ann am pleana
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Highland Photographic Archive


text:
Fiosrachadh ga shireadh mu bhoireannach a tha a dhìth
Rinn na Poilis tagradh airson taic is iad a' coimhead airson boireannach à Lancashire a chaidh fhaicinn mu dheireadh an ceann a tuath na h-Alba.
Chaidh Jamila Patel, 41, fhaicinn mu dheireadh a' dol air aiseag eadar Taigh Iain Ghròt ann an Gallaibh agus Arcaibh air an 1mh no an 2na là den t-Sultain agus tha na Poilis draghail mu a sàbhailteachd.
Thuirt na Poilis gur e boireannach Àisianach a th' innte a tha mu 5tr 6or, agus gu bheil i caol le falt donn.
Tha i a' bruidhinn le dual-chainnt iar-thuath Shasainn agus bidh speuclairean oirre uaireannan.
Thuirt na Poilis gun deach an carbad dubh 4x4 aice a lorg ann an Taigh Iain Ghròt.


text:
Fireannach marbh an dèidh maoime-sneachda
Tha fireannach air bàsachadh, agus tha fear eile ìosal san ospadal an dèidh maoime-sneachda air Creig Mheagaidh.
Chunnacas a' mhaoim le sreapadairean eile agus sgiobannan teasairginn san sgìre.
Chaidh ceithir sgiobannan teasairginn chun na làraich, 25 mìle an ear-thuath air a' Ghearasdan mu 3:15 feasgar Diciadain.
Cha robh duine sam bith eile an sàs, agus chaidh an iomairt teasairginn a thoirt gu crìch.
Chaidh an dithis a thoirt a dh'Ospadal a' Bhelford sa Ghearasdan le heileacoptair a bh' air a bhith an sàs ann an iomairt air Beinn Nibheis, far a bheil dithis shreapadairan air a bhith a dhìth bho Dhidòmhnaich.


text:
Fàilte
Fàilte
'S e pàirt riatanach fèineachd na h-Alba Nuaidh a th' ann an Gàidhlig. 'S i cànan aig a bheil dìleab beartach, a' gabhail a-steach naidheachdan, bàrdachd, òrain, agus litreachas. Tha ceangal aig na ceudan mìltean de mhuinntir na h-Alba Nuaidh agus aig na milleanan de mhuinntir Chanada ri cultar nan Gàidheal tron shinnsearachd aca. 'S e rùn Sgoil Ghàidhlig an Àrd-bhaile a bhith ag àrach agus a' gabhail cùram air a' cheangal seo tro thairgsinn chursaichean Ghàidhlig ùr-gnathaichte, tron a bhith a' cur air dòigh tachartasan a bhios a' comharrachadh cultar nan Gàidheal, agus a' tabhann coimhearsnachd airson luchd-bruidhinn na Gàidhlig ann an sgìre Halafacs.
Tha an làrach-lìn seo air a dhealbhachadh gus sealladh iomlan a thoirt do luchd-tadhal air cùrsaichean is gnìomhan Sgoil Ghàidhlig an Àrd-bhaile, agus a bhith ann mar dhoras na coimhearsnachd agus inneal ionnsachaidh airson muinntir Sgoil Ghàidhlig an Àrd-bhaile. Faighibh air an liosta puist-dealain againne gus fios fhaighinn mu thachartasan a bhios a' gabhail àite ann an Halafacs agus air feadh Alba Nuaidh. Agus an rud as cudromaiche, cuiribh ur n-ainmean sìos airson nan clasaichean againne—tha deagh spòrs ann an ionnsachadh na Gàidhlig còmhla ri Sgoil Ghàidhlig an Àrd-bhaile!
Tiodhlacan
’S e ur taic-airgid a bheir an cothrom dhan Sgoil Ghàidhlig barrachd chlasaichean, bhogaidhean agus cuideachaidh a thairgsinn do dh’ oileanaich air a bheil feum air a leithid sin de thaic. Nam biodh sibh deònach tiodhlac a thoirt dhan Sgoil Ghàidhlig, bhiomaid gu math taingeil.


text:
- TIOTAL
- Leabhran Aodaich 1947-48
- EXTERNAL ID
- Z_PC_WD_WS_009
- LINN
- 1940an
- NEACH-FIOSRACHAIDH
- Am Baile agus Luchd-rannsachaidh a' Chogaidh
- AITHNEACHADH MAOINE
- 8345
- KEYWORDS
- Luchd-rannsachaidh a' Chogaidh
An Dàrna Cogadh
An Dara Cogadh
cuibhreannan
cuibhreannachadh
ticeadan
bileagan
Freiceadan na Dùthcha
Seo eisimpleir de leabhran-cuibhreannachaidh aodaich a bha air a chleachdadh goirid an dèidh an Dàrna Cogaidh. Rè a' chogaidh dh'fhàs e duilich aodach a thoirt a-steach bho thall thairis agus dh'fheumadh luchd-saothrachaidh aodach Breatannach na gheibheadh iad de stuth a chleachdadh airson pharaisiutan agus èideadh dha na Feachdan Armaichte seach aodach airson nan daoine cumanta. Mar thoradh air seo, dh'fheumadh aodach a bhith air a chuibhreannachadh bhon Ògmhios 1941.
Chaidh leabhran-cuibhreannachaidh le ticeadan a chur a-mach gu gach duine is boireannach is leanabh ann am Breatainn; cha robh luach airgid anns na ticeadan ach bha iad mar mheadhan air dèanamh cinnteach gun d' fhuair a h-uile duine cuibhreann cothromach de na bha ri fhaotainn. Ann an 1941 bha gach duine a' faighinn 66 ticeadan aig a' chuid as motha, 's bha seo co-ionann ri aon trusgan iomlan. Bheireadh fear na bùtha na ticeadan às an leabhran mus toireadh e seachad an stuth.
Air chor 's gum biodh cho beag 's a b' urrainn a' dol a dholaidh, bha daoine air am brosnachadh gus 'make do and mend' a dhèanamh agus aodach cloinne a bha a-nis ro bheag a chur air leanabh na b' òige. Bha aodach sònraichte neo-shòghail air a dhèanamh le cho beag 's a b' urrainn de stuth. Bhiodh rudan mar dhreasaichean bainnse a' dol bho dhuine gu duine san teaghlach agus am measg charaidean 's iad air an cleachdadh barrachd is aon uair.
Ged a thàinig an cogadh gu crìch ann an 1945, bha gainnead rudan ann airson greis an dèidh sin. Lean cuibhreannachadh aodaich suas gu 1949 agus cuibhreannachadh bìdh gu 1952
Chaidh an leabhran-cuibhreannachaidh aodaich seo a thoirt seachad le Uilleam Shand; rinn sgoilearan à Bun-sgoil Rosebank, Inbhir Nàrann agallamh leis mar phàirt de phròiseact Luchd-rannsachaidh a' Chogaidh ann an 2005


text:
- TIOTAL
- Gleann Falach anns a' Gheamhradh
- EXTERNAL ID
- PC_JMSTRACHAN_037
- ÀITE
- Gleann Falach
- SGÌRE
- Taobh Siar Siorrachd Pheairt
- SIORRACHD/PARRAIST
- PEAIRT
- CRUTHADAIR
- JM Strachan
- NEACH-FIOSRACHAIDH
- J I R Martin
- AITHNEACHADH MAOINE
- 28894
- KEYWORDS
- glinn
sneachd
aibhnichean
seallaidhean
'S e gleann cumhang a th' ann an Gleann Falach a tha a' ruith às A' Chrìon Làraich gu taobh tuath Loch Laomainn. Tha an gleann a' leantainn loidhne Abhainn Falach airson a' chuid as motha agus a' gabhail a-steach nan easan mìorbhaileach, Easan Falach. Tha an rathad agus an rathad-iarainn tuath chun A' Chrìon Làraich, a' ruith tro Ghleann Fhalach


text:
Caidreabh IGNITE (LAS) 2019
’S e iomairt ùr a th’ ann an Caidreabh Ignite (LAS) 2019; pròiseact a tha ag aithneachadh tàlant ùghdaran stèidhichte.
Tha Comhairle nan Leabhraichean ag obair ann an com-pàirteachas le Urras Leabhraichean na h-Alba gus duais a bhuileachadh gu sònraichte air aon sgrìobhadair foillsichte Gàidhlig.
Gheibh luchd-duaise:
• Bursaraidh suas gu £2000
• Taic iomchaidh do phròiseact chruthachail
Bithear ag obair còmhla ris an sgrìobhadair taghte gus am feumalachdan a chomharrachadh agus an taic as fheumaile fhaighinn dhaibh. Dh’fhaodadh gum bi seo co-cheangailte ri meantaradh, measadh sgrìobhainn, deasachadh no rannsachadh is leasachadh.
A thuilleadh air taic do phròiseact chruthachail, bidh na cothroman a leanas rim faotainn cuideachd:
• Cothrom sgrìobhaidh fad seachdain ann am Mon Ìothaig Mòr (còmhla ri sgrìobhadairean bho phrògram Duaisean nan Sgrìobhadairean Ùra).
• Trèanadh (ma thogras an neach) anns na meadhanan, PR, na meadhanan sòisealta, taisbeanadh air beulaibh an t-sluaigh
• Tachartas ‘showcase’ ann am bùth leabhraichean, còmhla ris na sgrìobhadairean taghte eile (bidh dithis le Beurla air an taghadh le Urras Leabhraichean na h-Alba)
• deasachadh ‘manuscript’
• Cothrom bruidhinn ri proifeiseantaich eile
• Taic reusanta eile (a’ gabhail a-steach margaideachd, adhartachadh agus na meadhanan) mar a dh’fheumar
• Cosgaisean siubhail reusanta co-cheangailte ri tursan a’ frithealadh gealltanasan a’ phrògraim
Bidh iomairt 2019 a’ ruith bho Am Faoilleach 2019 gu Dùbhlachd 2019.
Tuilleadh fiosrachaidh:
• Feumaidh sgrìobhadairean a bhith stèidhichte ann an Alba airson tagradh a chur a-steach.
• Tha Caidreabh Ignite (LAS) 2019 fosgailte do sgrìobhadair sam bith a tha a’ coileanadh nan slatan-tomhais airson sgeama 'Live Literature' Urras Leabhraichean na h-Alba. Chan fheum thu a bhith san stòr-dàta airson tagradh. Thathas a’ cur fàilte air tagraidhean bho sgrìobhadairean, bàird, dealbhadairean, sgeulaichean, dràmadairean agus luchd-ealain an fhacail labhairte.
• Bheir an Caidreabh taic do sgrìobhadair le pròiseact sònraichte (mar eisimpleir nobhailean, bàrdachd, cluichean-sgriona agus sgriobtaichean rèidio). Gus tagradh a chur a-steach, feumaidh pròiseact a bhith agad aig a bheil feum air leasachadh. Faodaidh am pròiseact seo a bhith ann am fìor thràth ìrean leasachaidh (leithid beachd-smuain no moladh) no a bhith air a chruthachadh gu ìre ach gun a bhith crìochnaichte. Ma bhios ceistean sònraichte agad mu dheidhinn seo, feuch gun cuir thu fios gu Urras Leabhraichean na h-Alba.
• Faodaidh tu a bhith an sàs le leabhar ùr ann an gnè aithnichte – no pìos sa bheil thu ag atharrachadh gnè no meadhan. Mar eisimpleir, bàrd leis am bu mhath cluich-sgriona a sgrìobhadh, sgrìobhadair inbhich a’ cruthachadh obair do chlann, dealbhadair a’ coimhead ri nobhail a sgrìobhadh, nobhailiche ag obair air pìos neo-fhicsean aithriseach no dràmadair ag obair air nobhail. Bu chòir do dhràmadairean a’ sireadh taic leis an obair thèatar aca coimhead ri cothroman a tha rim faotainn aig Stiùidio Dhràmadairean Alba.
• Faodaidh sgrìobhadairean a fhuair taic bho Urras Leabhraichean na h-Alba roimhe (m.e. tro Duaisean nan Sgrìobhadairean Ùra) tagradh a chur a-steach, cho fada ’s gu bheil iad a’ coileanadh nan slatan-tomhais gu h-àrd.
• Faodaidh tagraichean Gàidhlig a tha gu làithreach a’ faotainn Tabhartas Barantais (‘Commission Grant’) Chomhairle nan Leabhraichean tagradh a chur a steach cuideachd. Thoir an aire, ge-tà, gun toir Urras Leabhraichean na h-Alba beachd air an seo agus dh’fhaodadh gun tèid bursaraidh lùghdaichte a thabhann. Ach, bidh gach taobh eile den phasgan taic bho Urras Leabhraichean na h-Alba ri fhaotainn far a bheil sin iomchaidh.
On a tha na duaisean mar leasachadh ùr, tha Urras Leabhraichean na h-Alba a’ cur fàilte air beachdan: applications@scottishbooktrust.com
Cur a-steach an tagraidh agad:
Airson tagradh a chur a-steach, lìon foirm Urras Leabhraichean na h-Alba air Submittable – tha an ceangail an seo:
IARRTASAN AIRSON 2019
Tha an ceann-latha deireannach airson tagraidhean air Diciadain 14 Samhain 2018 (meadhan-latha).
Ma tha ceistean sònraichte agad mun tagradh agad, feuch gun cuir thu iad gu applications@scottishbooktrust.com


text:
- TIOTAL
- Leth-cheannach Nighean a' Chait
- EXTERNAL ID
- HC_GAELICSTORYTAPE_019
- DEIT
- 1997
- LINN
- 1990an
- CRUTHADAIR
- unknown
- NEACH-FIOSRACHAIDH
- Comhairle na Gàidhealtachd
- AITHNEACHADH MAOINE
- 2354
- KEYWORDS
- beul aithris
sgeulachdan
stòiridhean
Gàidhlig
seanchas
claistinneach
Tha an sgeulachd seo air a clàradh sa Ghàidhlig agus 's e eadar-theangachadh gu Beurla a leanas an seo.
Leth-cheannach Nighean a' Chait.
Bha siud ann o chionn fhada duin'-uasal agus bean-uasal. Bha aon nighean aca agus bha ise cho brèagha ri grian gheal an t-samhraidh. Chaochail a' bhean-uasal agus bha a h-uile duine brònach agus ga caoidh. An ceann latha is bliadhna phòs an duin'-uasal Cailleach nan Cearc, bantrach aig an robh triùir nighean. Bha iad sin cho grànda 's a bha nighean an duin'-uasail cho brèagha, agus bha eud is farmad uabhasach aca ris an nighinn uasail.
Thàinig air an duin'-uasal falbh don chogadh ach mun do dh' fhalbh e dh' iarr e air Cailleach nan Cearc an nighean aige fhèin a chur do sgoil airson foghlam fhaighinn. Gheall ise sin a dhèanamh. Dh' fhalbh esan don chogadh ach an àite an nighean a dhol don sgoil nach ann a rinneadh searbhanta dhith agus i a' frithealadh air nigheanan Cailleach nan Cearc agus a' dèanamh a h-uile rud a dh' iarradh iadsan oirre.
Bha a-niste mac Rìgh na Grèige air tighinn gu aois pòsaidh, ach thuirt e ri athair nach pòsadh esan ach an nighean bu bhrèagha a bha air an t-saoghal. "Bi falbh, ma tha," thuirt athair ris, "agus faigh fhèin lorg oirre."
Mach gun tug e, e fhèin agus ridire, a shiubhal an t-saoghail. A h-uile baile a thigeadh iad thuige, bha an ridire a' gairm dannsa an sin. Mu dheireadh thall thàinig iad don bhaile a bha faisg air taigh an duin'-uasail agus Cailleach nan Cearc. Ghairm an ridire bàl, mar a chleachd. 'S ann an sin a bha an t-ullachadh aig an òigridh, agus an toileachadh ris a' bhàl.
Nach eil fhios gun deachaidh an triùir nighean aig Cailleach nan Cearc ann. Ach an uair a dh' fhalbh càch chun a' bhàil 's ann a shuidh an t-searbhanta bhochd aig an teine agus i cho sgìth an dèidh bhith a' frithealach air nigheanan Cailleach nan Cearc o mhoch gu dubh. Thuit i na cadal, agus 's e am fuachd a dhùisg i, agus an teine air a dhol dubh às agus an taigh cho fuar ris a' phrìosan. Chlisg i leis an eagal a ghabh i. Ciamar idir a bheireadh i an teine beò a-rithist?
Bha an taigh aig bana-bhuidsiche, Leth-Cheannach Nighean a' Chait, faisg air taigh an duin'-uasail agus Cailleach nan Cearc. Bha an dàrna leth de dh' aodann na bana-bhuidsiche mar aodann cait agus 's e sin a dh' fhàg an t-ainm annasach seo oirre. Ged a bha an t-eagal aig nighean an duin'-uasail roimhpe chaidh i don taigh aice a dh' iarraidh èibhleag no dhà a bheireadh an teine beò dhi a-rithist. Cha robh an còrr dòigh air.
"A bheil thu idir anns a' bhàl?" thuirt Leth-cheannach Nighean a' Chait rithe cho luath 's a chaidh i a-staigh.
"Chan eil," fhreagair ise, "oir chan eil aodach dòigheil agam a bheir gu bàl mi. Is ann a thàinig mi a dh' iarraidh èibhleag no dhà gus an teine thoirt beò 's e air a dhol às. Thuit mi nam chadal an uair a dh' fhalbh càch. Bha mi cho sgìth."
"Bi thusa a' falbh dhachaigh leis na h-èibhleagan," thuirt Leth-cheannach Nighean a' Chait, "agus an uair a thogas tu an teine till thugamsa. Thèid thusa don bhàl a-nochd fhathast, gun teagamh ... is tusa nì sin."
Seo dìreach an rud a rinn an nighean. Cho luath 's a thill i agus a chaidh i a-staigh bhuail Leth-Cheannach Nighean a' Chait an t-slatag draoidheachd oirre agus chaidh an gùn aice na ghùn dhen bhogha-froise agus a brògan nam brògan gloinne. Chaidh an dithis aca a-mach gu ceann an taighe. Bha loth pheallagach an sin. Bhuail Leth-cheannach Nighean a' Chait an t-slatag draoidheachd oirre agus anns a' mhionaid chaidh i na làir bhrèagha le casan geala. Chaidh an nighean gun dàil air a muin.
"Cuimhnich a-nist," thuirt Leth-cheannach Nighean a' Chait, "gu fàg thusa talla an danns ro mheadhan-oidhche. Cuimhnich sin."
A-mach a ghabh an nighean air an làir a dh' ionnsaigh a' bhàil. Sin far an robh an ceòl, an aighear agus an dannsa. An uair a nochd an t-searbhanta ann an talla an dannsa cha robh nighean no gille an sin nach do ghabh annas is iongantas. Ach cò an tè a bha seo? No cò às a thàinig i? Cha robh fhios aig duine. Bha i cho brèagha ris a' ghrèin agus cha dannsadh mac an Rìgh ach còmhla ris a' mhùirneig seo. Ach ro mheadhan-oidhche cha robh aon sgeul oirre ... bha i air falbh dhachaigh air an loth pheallagaich.
Bha an t-suipeir deiseil aice an uair a thàinig nigheanan Cailleach nan Cearc dhachaigh, ach cha b' urrainn dhaibhsan grèim ithe ach a' bruidhinn gun sgur air an tè àlainn eireachdail a thàinig don bhàl. Cò i? No cò às a thàinig i?
Làrna-mhàireach thàinig an ridire ag èigheach bàil a-rithist air feadh a' bhaile. Chruinnich an òigridh air fad ann gu deònach agus gu toilichte, agus chaidh nigheanan Cailleach nan Cearc ann cuideachd.
Thachair don t-searbhanta dìreach mar a thachair dhi an oidhche roimhe sin. Dhùisg i agus an teine marbh, dubh às, agus b' fheudar a dhol a-rithist gu taigh Leth-cheannach Nighean a' Chait.
"A bheil thu idir anns a' bhàl?" dh' fhaighnich i sin.
"Chan eil aodach agamsa a bheir gu bàl mi," fhreagair an nighean.
"Bi a' falbh dhachaigh leis an teine," thuirt an tèile, "ach till thugamsa cho luath 's a ghabhas."
Rinn an t-searbhanta mar a dh' iarr an tèile oirre. Cho luath 's a thill i bhuail Leth-cheannach Nighean a' Chait an t-slatag draoidheachd oirre. Ach ma bhuail, siud an gùn aice na ghùn de dh' iteagan nan eun 's gun dà iteig dhen aon seòrsa ann, agus na brògan a cheart cho brèagha sin.
Chaidh i fhèin agus Leth-cheannach Nighean a' Chait a-mach gu ceann an taighe, bhuail a' bhana-bhuidsiche an t-slatag draoidheachd air an loth pheallagaich agus siud i na làir bhrèagha luath le casan geala. Chaidh an t-searbhanta air a muin agus cha b' fhada gus an robh iad ann an talla a' bhàil.
Siud far an robh an t-annas agus an t-iongnadh an uair a nochd i a-rithist anns a' bhàl. Ach cho bòidheach 's a bha i! Chan fhacas a-riamh a leithid. Ach cò i, no cò às a thàinig i? Cha robh fhios aig duine.
Cha dannsadh mac an Rìgh le maighdinn ach i fhèin, ach ro mheadhan-oidhche cha robh sgeul oirre a-rithist. Fhuair i seachad air an fheadhainn a bha le òrdugh mac an Rìgh a' cumail faire a-muigh aig an doras; agus nuair a ràinig nigheanan Cailleach nan Cearc dhachaigh bha an t-suipeir deiseil aice dhaibh. Ach cha robh guth aca sin air suipeir no air rud eile ach air an tè bhrèagha bhòidhich a nochd anns a' bhàl an oidhche sin. Cò i, no cò às? Cha robh fhios aig duine.
Làrna-mhaireach chuir mac an Rìgh an ridire a-rithist feadh a' bhaile, ag èigheach bàil a-rithist ... cuireadh aig gach caileig agus aig gach gille òg a dhol ann. Mar a b' àbhaist, b' fheudar don t-searbhanta a dhol gu taigh Leth-cheannach Nighean a' Chait a dh' iarraidh teine, agus nuair a thill i bhuail i sin an t-slatag draoidheachd oirre. Siud an nighean ann an gùn dhe na rionnagan 's dhe na reultan, bròg òir agus bròg airgid oirre, cìr òir agus cìr airgid na gruaig agus fleasg dhe na reultagan. Chaidh an loth pheallagach mar a b' àbhaist na làir bhrèagha le casan geala, agus suas leatha air a muin.
"Cuimhnich meadhan-oidhche a-nist," thuirt Leth-cheannach Nighean a' Chait rithe, "feuch nach dèan thu diochuimhn' air sin." A-mach a ghabh i agus cha b' fhada gus an do nochd i a-rithist anns an talla.
Siud far an robh an othail. Chaill gach maighdean agus gach gille a bha an sin an cainnt leis an t-sealladh àlainn a bha seo. Dhanns mac an Rìgh leatha fad an fheasgair. Ach air cridhe a' mheadhan-oidhche cha robh sgeul oirre ... ach leis a' chabhaig a bha oirre nach ann a chaill i a' bhròg òir air taobh-a-staigh doras an talla. Co-dhiù no co-dheth fhuair i seachad air an fheadhainn a bha a' faire a-muigh aig an doras 's i san aodach a bha oirre anns a' chidsin dubh. Leum i air an loth agus rinn iad air an taigh. Bha an t-suipeir aice air a' bhòrd an uair a thàinig càch dhachaigh. Cha b' urrainn dhaibhsan grèim ithe no balgam òl ach a' bruidhinn air an tè àlainn a nochd a-rithist anns a' bhal. Ach cò i? No cò às a thàinig i? Tràth an ath mhadainn chaidh mac an Rìgh agus an ridire air chuairt air feadh a' bhaile. Bha a' bhròg òir aig an ridire air cluasaig agus e ag èigheach nach pòsadh mac an Rìgh ach an tè air am freagradh a' bhròg òir. An othail a bha sin sa bhaile, chan fhacas agus cha chualas a leithid riamh, agus a h-uile tè airson feuchainn am freagradh a' bhròg òir oirre fhèin.
Ràinig iad taigh an duin'-uasail. Dh' fheuch nighean le Cailleach nan Cearc a' bhròg òir oirre agus chaidh a cas innte. Suas leatha, agus a' bhròg òir air a cois, air cùlaibh mac an Rìgh air an each, agus a-mach a ghabh iad.
Bha eun beag a' diogarsaich o phreas gu preas ri taobh an rathaid.
"Dè tha an t-eun beag ud ag ràdh?" arsa mac an Rìgh.
"Rud gòrach air choreigin," fhreagair nighean Cailleach nan Cearc.
Lean an t-eun iad is "Diog, diog, diog" aige, gun sgur.
"Feumaidh mise faighinn a-mach dè tha an t-eun ud ag ràdh," thuirt mac an Rìgh. "Tha naidheachd air choreigin aige dhuinn," ars e fhèin.
Chuir e stad air an each agus dh' èist e gu cùramach. Seo an duan a bha aig an eun:
"Nighean Cailleach nan Cearc
air do chùlaibh air each
'S i ri criomadh a cas
Feuch an tèid a' bhròg oirre,
'S ann tha a' ghruagach sa chidsin
Dan tig a' bhròg òir."
"Seadh, seadh, an ann mar sin a tha?" arsa mac an Rìgh.
Dh' iarr e air an ridire cromadh gu talamh agus a' bhròg a thoirt far nighean Cailleach nan Cearc. Rinn esan sin. Chunnaic mac an Rìgh mar a bha. Thill iad gu taigh an duin'-uasail. Dh' fhaighnich mac an Rìgh an robh nighean eile anns an taigh nach fhac esan.
"Chan eil," fhreagair Cailleach nan Cearc, "ach an t-searbhanta a tha sa chidsin dubh."
"Càite bheil i?" dh' fhaighnich esan. "Feumaidh mise a faicinn."
Dh' èigh iad air an t-searbhanta.
Chaidh a' bhròg òir oirre mar gu fàsadh a cas innte. A-steach a thàinig Leth-cheannach Nighean a' Chait is bhuail i an t-slatag draoidheachd oirre. Ann an tiotan bha sròl dhe nan rionnagan is dhe na reultan air an t-searbhanta, bròg òir is bròg airgid, cìr òir is cìr airgid is fleasg dhe na reultan na falt.
Rinn iad banais èibhinn, aighearach, thoilichte, agus fhuair mac an Rìgh leth na rìoghachd o athair fhad 's a bha e beò agus an rìoghachd air fad an uair a chaochail e. Sin mar a chuala mise.
Tha an sgeulachd seo bho chruinneachadh a tha ri fhaotainn air teip agus anns an leabhar 'Am Bloigh Beag le Beannachd'


text:
- TIOTAL
- Loch Omhaich is Caisteal Inbhir Garaidh a' coimhead dhan iar
- EXTERNAL ID
- QZP40_1103_P010
- ÀITE
- Loch Omhaich
- SGÌRE
- Loch Abar
- SIORRACHD/PARRAIST
- INBHIR NIS: Cill Mo Naomhaig
- LINN
- 1830an
- CRUTHADAIR
- John Fleming
- NEACH-FIOSRACHAIDH
- Leabharlainn na Gàidhealtachd
- AITHNEACHADH MAOINE
- 31427
- KEYWORDS
- lochan
aibhnichean
slighean-uisge
caistealan
beul-aithris
'S e Loch Omhaich fear de na trì lochan sa Ghleann Mhòr, eadar Loch Lòchaidh is Loch Nis. Tha e 4 mìle (6½ km) ann am faid agus dìreach leth-mhìle (1km) ann an leud. Tha Abhainn Garaidh a' sruthadh a-steach ann on iar agus tha Abhainn Omhaich ga cheangal ri Loch Nis dhan earthuath, na phàirt de Shligh' Uisge a' Ghlinne Mhòir. Tha na trì lochan, Lòchaidh, Omhaich agus Nis, air an ceangal leis an t-slighe-uisge seo, a chaidh a thogail le Tòmas Telford (1757-1834). Chaidh pàirt dheth fhosgladh ann an 1822 ach cha deach fhosgladh gu lèir gu 1847.
Tha Caisteal Inbhir Garaidh air cladach an loch, mu leth-mhìle an ear air clachan Inbhir Garaidh. Thogadh an caisteal tràth san t-17mh linn mar dhaingneach do Chlann Dòmhnaill. Chaidh a losgadh leis an t-Seanalair Monck ann an 1654 ach chaidh ath-thogail is daingneach ùr a dhèanamh dheth. Dh'atharraich seilbh air aig àm ar-a-mach nan Seumasach ann an 1715 agus thadhail am Prionnsa Teàrlach air aig àm ar-a-mach 1745. Ann an 1746, chaidh an caisteal a sgrios le saighdearan Dhiùc Chumberland agus cha deach a thogail tuilleadh. An àite sin, chaidh aitreabh mòr ùr a thogail faisg air làimh agus an-diugh 's e Taigh-òsta Chaisteil Ghlinn Garaidh a th' ann. Tha tobhta a' chaisteil fhèin sna gàrraidhean aige.
Air cladach an iar an loch tha carragh-cuimhne ann air a bheil snaidheadh de na cinn sgoilte aig seachdnar dhaoine. Chaidh a thogail ann an 1812 mar chuimhneachan air rud a thachair, 's dòcha, mu 1663. Tha an sgeulachd ag innse mar a chaidh dithis mhac le ceannard MhicDhòmhnaill a mhurt ann an aimhreit le bràthair an athar no am màthar còmhla ris an t-sianar mhac aige. Chaidh òrdugh a chur a-mach gun deaghadh an seachdnar a mhurt mar dhìoghaltas, agus nochd trì fichead aig taigh an t-seachdnar gus am marbhadh. Chaidh an dithcheannadh agus chaidh na cinn a nighe ann an tobar a bha faisg air làimh mus deach an toirt seachad mar dhuais do cheannard Inbhir Garaidh. Riamh bhon àm sin 's e 'Tobar nan Ceann' a bh' air an tobar.
'S ann bho 'The Lakes of Scotland' le Iain Fleming a thàinig an dealbh seo


text:
Strì nam busaichean gus leantainn
Gheall pàrantan anns na h-Eileanan an Iar cumail orra a' strì airson bhusaichean-sgoile an asgaidh dhan cuid chloinne.
Thog mu 100 pàrant agus leanaibh fianais air sràidean Steòrnabhaigh Diciadain, ged a chaidh dàil air poileasaidh ùr còmhdhail sgoile Comhairle nan Eilean Siar.
Bhiodh am poileasaidh ùr a' ciallachadh gum feumadh clann bun-sgoile a tha a' fuireach taobh a-staigh dà mhìle bhon sgoil agus clann àrd-sgoile a tha nas fhaisg na trì mìle, pàigheadh airson bhusaichean.
Bha CNES an dùil am poileasaidh a chur an sàs an t-seachdain seo, ach cha thachair e a-nise chun na Damhair.
Chan eil sin air na pàrantan a riarachadh.
"Dubh-chìs"
"S e dubh chìs a tha seo air pàrantan, ma tha sinn airson gum bi ar clann sàbhailte, feumaidh sinn pàigheadh," thuirt tè dhuibh, Anna Frater.
"Air Tìr-Mòr tha cabhsairean ceart aig a' chloinn air am bi iad a' coiseachd, tha pedestrian crossings ann - chan eil càil den a sin againn an seo."
"Tha iad (CNES) a' coimhead ri cosgais, seach sàbhailteachd," thuirt i.
Chan eil dàil sa phoileasaidh idir a' ciallachadh gu bheil an t-strì seachad, thuirt i.
"Tha mi a' smaoineachadh gu bheil iad air tighinn gu co-dhùnadh deireannach.
"Mar a thuig mise, chan eil iad ach air sìneadh a thoirt dhuinn gus am feum sinn tòiseachadh pàigheadh, chan e gu bheil iad a' dol a dh'atharrachadh an inntinn mu dhèidhinn.
"Leis a sin, tha mi a' smaoineachadh gum feum sinn cumail oirnn leis an t-strì a tha seo son chan eil e ceart is chan eil e sàbhailte."
"S e am feagal a th' oirnn gum feum leanabh a bhith air a leòn mus atharraich iad an inntinn," thuirt i.
Choinnich Ceannard na Comhairle, Aonghas Caimbeul, ris na pàrantan as dèidh dhaibh fianais a thogail.
Uallach
Thuirt Mgr Caimbeul gun do dh'èist e ri draghan nam pàrant ach gu bheil cosgaisean nam busaichean-sgoile a' cur uallaich mhòir air sporan CNES.
Nan rachadh am poileasaidh a chur an dàrna taobh, thuirt e, dh'fheumadh a' Chomhairle sàbhaladh suas ri £60,000 a dhèanamh ann an roinn air choireigin eile.
"Tha sinn a' cosg £3m gach bliadhna air còmhdail na sgoile agus chosg sinn £200,000 a bharrachd air na bha coir an-uiridh.
"Tha sinn ann an suidheachadh air leth doirbh a thaobh ionmhais - chan eil duine againn airson seo a dhèanamh.
"Cha robh poileasaidh còmhdail sgoile cho fialaidh aig comhairle sam bith eile ann an Alba, agus 's e sin a tha sinn a' feuchainn ri dhèanamh, 's e a bhith a' gluasad nas fhaisge air an t-suidheachadh a th' aca air feadh na dùthcha," thuirt e.


text:
Naidheachdan 11:00m
30 An Lùnasdal 2012 Ùraichte aig Ùraichte aig
Afganastan
Chaidh còignear shaighdear Astràilianach a mharbhadh ann an dà thachartas ann an Afganastan. Chaidh triùir a mharbhadh nuair a loisg fear-gunna ann an èideadh airm Afgan orra ann an sgìre Uruzgan. Chaill dithis eile am beatha ann an tubaist heileacoptair ann an Helmand. Thuirt Prìomhaire Astràilia, Julia Gillard, nach atharraich na bàis an obair sa bheil Astràilia an sàs ann an Afganastan.
Cumbria
Chaidh trèana far na rèile ann an Cumbria an dèidh bualadh ann am maoim-slèibhe faisg air St Bees. Bha còrr is 100 duine air an trèana, ach cha deach duine dhiubh a ghoirteachadh.
Geàrrloch
Tha dàibhearan bho Phoilis Roinn a' Mhonaidh a' rannsachadh na mara faisg air Geàrrloch airson corp Eoghainn Pheutain às a' Mhanachainn. Tha dùil gun deach Mgr Peatan, a bha 32, a bhàthadh cuide ri a mhic, Eoghainn agus Jamie, agus nighean eile, Gracie NicAoidh a bha còig bliadhna de dh'aois, nuair a chuir canù car feasgar na Sàbaid.
Pròiseactan IT
Thuirt Buidheann Sgrùdaidh na h-Alba gur e droch stiùireadh, cion-eòlais agus cion-lèirsinn an Riaghaltais as coireach gu bheil trì pròiseactan mòra IT ann an Alba a' cosg mòran a bharrachd air na bu chòir dhaibh. Tha Oifis a' Chrùin, Disclosure Scotland agus Buidhean Chlàraidh na h-Alba, air £133m a chosg gu ruige seo a' feuchainn ris na siostaman IT aca a leasachadh. Thuirt fear-labhairt do Riaghaltas na h-Alba gu bheil iad a' dèiligeadh ris an t-suidheachadh.
Lagh na h-Alba
Chaidh fàgail air Pàrlamaid na h-Alba gu bheil i a' toirt droch bhuaidh air neo-eisimeileachd agus deamocrasaidh ann an siostam lagha na h-Alba. Tha Alasdair Bonnington, a bha na ollamh ann an Oilthigh Ghlaschu a' sgrìobhadh sa phàipear-naidheachd an Times an-diugh, agus esan ag ràdh gu bheil Pàrlamaid na h-Alba air cus laghan ùra a stèidheachadh mar dhòigh air pàipearan-naidheachd Tabloid a riarachadh.
Na Geamaichean Para-limpigeach
Tha na Geamaichean Para-limpigeach as motha riamh air tòiseachadh ann an Lunnainn. Tha farpaisean marcachd agus ball-làimhe am measg na tha a' dol an-diugh sa mhadainn. Rinn a' Bhàn-righ fosgladh oifigeil air na geamaichean an-raoir.
Cal Mac
Dh'fhàg àrd-oifigear Chaledonian Mhic a' Bhriuthainn, Eardsaidh Robasdan, a dhreuchd an dèidh beagan is dà bhliadhna san obair. Cha tuirt a' chompanaidh ach gur e co-dhùnadh Mhgr Robasdan fhèin a bh' ann. Bha Mgr Robasdan na àrd-oifigear cuideachd air NorthLink, a chaill cùmhnantan aiseig Arcaibh is Shealtainn ri Serco. Tha dùil gum bi iadsan cuideachd a' tagradh airson seirbheisean a tha an-dràsta aig Cal Mac.


text:
- TIOTAL
- Gleann Eilg à Gleann Chaol Reatha
- EXTERNAL ID
- HCD00317
- ÀITE
- Caol Reatha
- SGÌRE
- An t-Eilean Sgitheanach
- SIORRACHD/PARRAIST
- INBHIR NIS: Slèite
- LINN
- 1930an; 1940an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12042
- KEYWORDS
- baile beag
caolas
bàgh
beanntan
rathad
Tha an rathad cumhang fada chun na làimh chlì anns an dealbh a' dol sìos gu Caol Reatha far a bheil bàt'-aiseig beag a' dol tarsainn a' chaolais gu tir-mòr tro mhìosan an t-samhraidh. Bha an caolas air slighe nan dròbhairean bho na h-eileanan gu na fèillean-cruidh ann an Craoibh agus san Eaglais Bhric. Tha baile beag Ghleann Eilge na laighe air taobh eile a' chaolais ri taobh bruaichean ìosal na h-aibhne a bhios a' ruith a-steach gu Bàgh Ghleann Eilge agus cha mhòr nach fhaicear baile beag nas lugha, Eileanreach, air taobh deas a' Bhàigh. Tha tobhtaichean de thrì dùin anns a' ghleann air cùlaibh Eileanreach
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
- TIOTAL
- Cala an Àth Leathainn
- EXTERNAL ID
- HCD_CARD_073
- ÀITE
- An t-Àth Leathann
- SGÌRE
- An t-Eilean Sgitheanach
- SIORRACHD/PARRAIST
- INBHIR NIS: An Srath
- LINN
- 1900an
- CRUTHADAIR
- J Valentine & Co
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12894
- KEYWORDS
- seallaidhean tìre
cladaichean
Chithear air a' chairt-phuist seo, air a dhorchadh beagan, sealladh air acarsaid an Àth Leathainn, An t-Eilean Sgitheanach, le taighean is togalaichean is aitreabhan cruinnichte air faidhlinn ri taobh laimrig chloiche. Bhite a' togail thaighean mu thimcheall air bàgh cruinn le croitean a' ruith sìos air falbh bhon bhàgh. Bho bhith na chlachan beag de thrì no ceithir de thaighean sna 1840an, dh'fhàs an t-Àth Leathann gu bhith mar an dàrna baile as motha air an Eilean Sgitheanach, aig deireadh na linne.
Nuair a thogadh cidhe ùr na bu mhotha, chunnacas àrdachadh mòr anns na bha na bhathar is de dhaoine a' tighinn chun a' bhaile. Bhite a' cur crodh air falbh gu margaidh, a' cur marmor à cuaraidh an t-Sratha a-null thairis a dhiofar dhùthchannan, le bàtaichean-smùide tric a' tadhal air. Mar a rinneadh leasachadh air a' phrìomh rathad san Eilean Sgitheanaich, gu h-àraidh às dèidh an Dàrna Cogaidh, thòisich na rathaidean gan cleachdadh an àite na mara. Ann am meadhan an deilbh tha Beinn na Caillich, 732m
S dòcha gum bi an ìomhaigh seo ri faotainn airson a ceannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
- TIOTAL
- Stèisean Achadh na Sìne carbad 37 035 agus Raibeart Thwaites
- EXTERNAL ID
- PC_HRS_STATIONS_001_049
- ÀITE
- Ach na Sìne
- SGÌRE
- Am Blàr Dubh
- SIORRACHD/PARRAIST
- ROS: Cunndainn
- DEIT
- 24 Sultain 1984
- LINN
- 1980an
- CRUTHADAIR
- Harold D. Bowtell
- NEACH-FIOSRACHAIDH
- Comunn Rèile na Gàidhealtachd
- AITHNEACHADH MAOINE
- 26785
- KEYWORDS
- Rèile Inbhir Pheofharain agus an Eilein Sgitheanaich
Rèile na Gàidhealtachd
Rèile Lunnainn Meadhan-tìre agus Alba
Rèile Bhreatainn
Clas 37
Raibeart Thwaites
Einnsean dìosail 37 035 de Sheòrsa 3 le English Electric, le còmhdach gorm agus suaicheantas mòr le cabraichean fèidh, suaicheantas Rèile na Gaidhealtachd, air a cheann bhuidhe.
Tha Stèisean Achadh na Sìne air Rèile Inbhir Pheofharain agus an Eilein Sgitheanaich, ris an canar mar as trice an-diugh Rèile a' Chaoil. Tha e beagan is 43 cilemeatair an iar air Inbhir Pheofharain. Dh'fhosgail e do bhathar air an 9mh dhen Lùnastal 1870, agus do luchd-siubhail air an 19mh là. Tha e fhathast fosgailte ann an 2008, ach sguir trèanaichean bathair anns an Lùnastal 1983. 'S e Achadh na Sìne fear de na lùban far am faod trèanaichean dhan ear 's dhan iar a dhol seachad air a chèile. Bha taigh-òsta aig an stèisean ach chaidh a losgadh gu làr anns a' Ghearran 1994


text:
- TIOTAL
- Stèisean Drochaid Chàrr
- EXTERNAL ID
- PC_HRS_STATIONS_001_294
- ÀITE
- Drochaid Chàrr
- SGÌRE
- Bàideanach
- SIORRACHD/PARRAIST
- INBHIR NIS: Daothal 's Ràta Mhurchais
- LINN
- 1980an; 1990an
- CRUTHADAIR
- A G Murdoch
- NEACH-FIOSRACHAIDH
- Comunn Rèile na Gàidhealtachd
- AITHNEACHADH MAOINE
- 27013
- KEYWORDS
- Prìomh-loidhne
Rathad-iarainn na Gàidhealtachd
Anns an dealbh seo, chithear Stèisean Drochaid Chàrr air an loidhne eadar an Aghaidh Mhòr agus Inbhir Nis, a' coimhead gu deas chun na h-Aghaidh Mhòir. Tha trèana bathair le loco Clas 37 aig a ceann a' tighinn a-steach don Stèisean. Chaidh Drochaid Chàrr fhosgladh le seirbheis 'shuttle' bhon Aghaidh Mhòr air 8 Iuchar 1892. Chaidh seirbheisean a leudachadh gu Deimhidh air 19 Iuchar 1897 agus gu Inbhir Nis air 1 Samhain 1898. Bidh trèanaichean luchd-siubhail a' stad aig an stèisean fhathast ach sguir seirbheisean bathair air 27 Gearran 1967


text:
Tha mi air an t-slighe dhachaigh air sgath gu bheil mi ag obair anns a’ mhadainn ach bha tachartas math ann an Glaschu aig an Old Fruitmarket.
Chord riumsa am film aig Sgioba Drama Uibhist – A’ Pharlamaid agus tha mi toilichte gum bhuannaich iad duais a-nochd.
Bha duil agam air duais son film aig Alison Lang ach cha robh duais sam bith ann. ‘S e film uabhasach math is eachdrail a bh’ ann.
Cha robh mi-fhein builleach cinnteach mu dheidheinn am film a bhuannaich 3 no 4 duaisean airson co-fharpais FilmG. Bha seorsa film am faic thu aig Feis nam Meadhanan Ceilteach aig ire nas airde. ‘S e film math a th’ ann ge-ta.
Anns na dealbhain: mi-fhein, Graeme is Lindsay aig Coinneachadh (Meetup) Ghaidhlig Ghlaschu, Jack a’ cho-stiuireadh am film agam fhein agus mo mhathair is sheanmhathair. Bha mi airson a thoirt cothrom gu mo theaghleach bho Lios MoChuda oir nam bheachdsa ’s e cudromach a tha fios aca beagan air an t- saoghal Ghaidhlig gu h-araid air sgath gu bheil mi ag obair anns an roinn seo.


text:
Taigh-tasgaidh Inbhir Narann agus taibhse Dotair Grigor fhathast os a chionn?.
‘S ann an Taigh Viewfield a gheibh thu Taigh Tasgaidh Inbhir Narann agus mu thimchioll air chìthear parca lan craobhan sònraichte, feadhainn dhiubh a chaidh a chur nuair a thogadh an taigh ann an 1803. Ged nach eil e fada bho mheadhan a bhaile tha e air an taobh ceàrr den rathad trang A96. Mar sin ‘s ann aig iomall a tha e. Chan eil e furasda tarraing luchd-turais do mheadhan a' bhaile agus tha e nas miosa buileach airson an Taigh Tasgaidh le far a bheil e. Bidh muinntir an àite a phàigheadh trì notaichean gus faighinn a-steach agus tha mi eòlach air mòran nach do thill a riamh as dèidh a chiad turas na bhroinn.
B’ àbhaist don Taigh-tasgaidh a bhith air a’ Phrìomh Sràid suas gu 1948 mus do dh’imrich e gu Viewfield agus tha feadhainn sa bhaile làidir den bheachd gum bu choir dha tilleadh do theas mheadhain a’ choimhearsnachd. ‘S ann aig amas dhaibh breab a thoirt don Comhairle na Gaidhealtachd agus gan thilgeil a-mach as an Taigh-Cùirte do Viewfield agus an Taigh-tasgaidh a chur na h-àite le ionad Fàilte turasachadh na bhroinn. ‘S ann fo shealbh Comann Litreachas Inbhir Narann a tha an cruinneachadh Viewfield. Chaidh an comann ud a chur a bhog ann an 1875 le fear ris an canar “Doctor Grigor”. Bha buinteanas aige do dh’Eliginn agus a bharrachd air a bhith na leasaiche ‘s e sàr neach-gnothaich a bh’ann agus bhrosnaich e Inbhir Narann mar “Brighton a tuath”. ‘S ann mar sin a chaidh an sgìre “West End” a thogail mar seòrsa de Disneyland Bhictorianach don dhaoine beartach. Agus ‘s ann fo chultar ìompaireachd a bha sin a chaidh an Comann Litreachas agus an uair sin an taigh tasgaidh a stèidheachadh ann an 1888.
An diugh gheibh thu cruinneachadh Taigh-Tasgaidh Baile nan Iasgairean ann an Viewfield cuideachd. Bha dualchas nan Iasgairean ga thaisbeanadh fa leth shìos san sgìre sònraichte ud suas gu 2000 nuair a chaidh iad a-steach leis a’ Chomann Litreachas. Nuair a bha an cruinneachadh ud shìos aig an Laing Hall bha cothrom dhut bruidhinn le daoine le buinteanas do theaghlaichean a bha gu mòr an sàs de h-iasgach. Bha fhios aca gu mionaicheach bho seanairean agus seanmhairean, agus fiu 's feadhainn bho am phàrantan, de dìreach a bha a’ dol air adhart sa bheatha làitheil sa choimhearsnachd ud agus abair thusa gur e tobar fiosrachaidh agus beul-aithris a bh’ annta. Chaidh grunn leabhraichean a fhoillseachadh bhon eòlas a bh’ aca mus do dhùin an Taigh tasgaidh ann an 2000. Cha b’ urrainn dhaibh a chumail a dhol leis gu mi-fhortanach, ‘s e seann daoine a bh’ annta agus bha e dìreach cus orra cùisean a’ cumail a’ dol. A-nis ged a tha e fhathast inntinneach tha a h-uile càil bho smachd an Comann Litreachas agus ga chur ann an rum na phàirt den chruinne-cè mar a tha iadsan ga fhaicinn.
Carson a bha slochd nan Iasgair airson a chumail a dhol iad fhèin san stoidhle sin? Tha amharas agam nach robh iadsan faicinn an Comann Litreachas mar thosgairean den daoine cumanta agus gur ann an roinn sòisealta gu tur diofraichte a bha iad faicinn a’ chomainn litreachas. Nuair a smaoinicheas tu air cultar Inbhir Narann agus de seòrsa bhaile a th’ ann bidh moran a’ smaoineachadh air cultar nan Iasgair agus ciamar a bhualadh sin air a’ bhaile - sin agus an gnìomhachas turasachd. Chaidh taigh tasgaidh a chur air bhog ann an am Baile nan Iasgairean ann an 1978 agus cha mhòr nach robh e a sealltainn dhan t-saoghal roghainn eile an taca ris na tha ri fhaicinn aig Viewfield. Co-dhiù dè eile a th' ann an Viewfield?
Gheibhear rum armailteach. Thachair da bhlàr faisg air Inbhir Narann, Cùil Lodair agus Allt Eirinn agus thug an dà chuid buaidh mhòr air eachdraidh na h-Alba agus tha iad air an riochdachadh san roinn seo gu h-ìre mhath. An uair chìthear fiosrachadh air dithis a bhuannaich an VC agus èideadh na dha agus criomagan buntainn de chogaidhean ann an àiteachan ann an dùthchannan cèin fada ‘s farsaing far an robh muinntir a’ bhaile an làthair.
Tha da h-amas aig an ath rum-taisbeanaidh agus ‘s e sin ri sealltainn dhut eachdraidh àiteachas agus foghlaim anns an t-Siorrachd. Dè a bhuaileas ort? Faodaidh tu a bhith nad shuidhe ann an dasg mar a bha iad san t-seann aimsir. Rud feumail don ghinealach as ùr ‘s docha nuair a smaoinicheas tu air ciamar a chaidh dasgan den leithid as an rathad nar linne. Co-dhiù ‘s e rud caran dàna a th’ ann gus cuspairean cho farsaing a chur san aon rum beag.
An uair sin bidh thusa san rum a tha sealltainn dhut eachdraidh an “Royal Burgh”, na daoine a chur cruth air , gu h-àraidh na Probhaistean (Dr Grigor nam measg). Faodaidh tu an eassaidhean easan bàn fhaicinn ach chan eil an t-seann slabhraidh nam Probhaist. Bhris am fear ùr am bliadhna agus a-nis bidh e a’ crochadh mu h-amhaich am Probhaist co-aimsireil againn. ‘S e rud math a th’ nn gu bheil an tiotal an “Royal Burgh” ga h-aithneachadh ann a sheo. Chan eil Comhairle na Gaidhealtachd buailteach a bhith cleachdadh e nuair a rinn iad iomradh air Inbhir Narann. ‘S ann le Uaird 19 a tha iadsan a dhol sna làithean seo.
Faodaidh tu ìomhaigh umha mhòr Dotair Grigor fhaicinn taobh a muigh Viewfield agus tha ìoronais ann nuair a smaoinicheas tu gur aig ceann a’ Phriomh Sràid a bha esan suas gu 1950. Dh’imrich esan gu Viewfield beagan as deidh an Taigh Tasgaidh fhèin. An e taigh tasgaidh soirbhicheil a th’ ann an viewfield? Saoilidh mi gu bheil ma tha sinn a’ toirt urraim do na h-amasan a bh’ aig an Dotair. Mar sin, seachad air a’ leigeil a-steach dualchas nan Iasgairean, ‘s ann gu math dlùth a tha iad gus a bhith taisbeanadh an sgìre tron feallsanachd agus cultar a bha làidir ann an 1888. Ann an dòigh tha e na thaisbeanadh don dòigh a bha an sgìre ga riaghladh mar phàirt den Ìompaireachd agus ciamar a fhuair feallsanachd Grigor agus a chuid chàirdean làimh an uachdar air cultair a’ bhaile.
An dràsta fhèin tha faileas Dotair Grigor fhathast a’ tuiteam air a’ ghnothaich ach san am ri teachd? Uill ‘s ann fo shealbh Comhairle na Gaidhealtachd a tha Viewfield agus ‘s ann air èiginn a tha iadsan a’ toirt taic-airgid don taigh tasgaidh. Chan eil moran den òigridh a’ gabhail gnothaich leis an Comann Litreachais nas motha agus mar sin dh’fhaodadh e dol a bhith. Am biodh sin na rud math or dona? As a dheidh am faodadh buidheann eile soilleireachadh ùr a chur air a’ chruinneachadh agus beachdan eile a thoirt seachad air na nìthhean na bhroinn, a’ taisbeanadh sealladh eile den sgeulachd a thug Inbhir Narann far a bheil e an-diugh?


text:
Tha mi cianail toilichte innse gun do chuireadh an nobhail ùr agam, Feur Buidhe an t-Samhraidh, air bhog aig an fhèis, Leabhar is Craic, aig a’ Centre for Performing Arts ann an Glaschu, Disathairne sa chaidh. Thòisich an latha le taisbeanadh dhe na leabhraichean Gàidhlig ùra a nochd am bliadhna. Leugh Màrtainn Mac an t-Saoir, Marcus Mac an Tuirneir, Gillebrìde Mac ’Ille Mhaoil, Catrìona Lexy Chaimbeul agus mi fhìn bho na leabhraichean againn. Tron latha, thachair mi ri Mòrag a bhios a’ ruith a’ chùrsa-leughaidh ann an Lunnainn, agus bha e sgoinneil cluinntinn gu bheil an cùrsa a’ dol gu math, le mòran a’ gabhail pàirt ann. ’S e latha traing a bh’ ann, le dealbh-cluich, seiseanan-leughaidh agus tachartasan dhan chloinn, ach chan fhaca mi mòran dheth, oir, bha mi fhìn agus Alison Lang a’ dèanamh deiseil dhan bhogadh air deireadh an fheasgair. Bha mi rud beag draghail nach tigeadh mòran, ach gu fòrtanach, thàinig, agus nam measg, cuid dhe na h-ùghdairean cliùiteach a bha an sàs ann an tachartasan eile tron latha. Eagalach! Ach bha a h-uile duine gu math còir taiceil. Stiùir Alison an còmhradh gu sgileil, agus chuir an luchd-èisteachd ceistean inntinneach orm. Dh’iarr Màrtainn Mac an t-Saoir orm carson a bha mi ri sgrìobhadh, agus feumaidh mi aideachadh, cha robh freagairt mhath agam dhan cheist. Leis an fhìrinn innte, chan eil fios agam carson a tha mi a’ sgrìobhadh ficsean ach gu bheil e a’ còrdadh rium. Chòrd sgrìobhadh FBS rium gu mòr agus bha e craicte math an nobhail fhaicinn ann an clò mu dheireadh thall. Ceud taing do Alison gu sònraichte agus do Sandstone Press. Tha coltas mìorbhaileach air an leabhar agus tha mi gu math moiteil às.
Leanaibh sinn air Twitter:
Ceòl nan Speuran
Làraichean
- "Clach-mhìle ann an litreachas na Gàidhlig." -Cothrom
- "Còrdaidh Saorsa riut agus tha mi ga mholadh." - An t-Albannach
Cùrsa Memrise ACDD
Roinnean-seòrsa
- ceòl (25)
- corpas ficsean-saidheans (14)
- fànas (18)
- Ficsean-saidheans (76)
- FS Gàidhlig Tràth (8)
- naidheachd (79)
- punc (17)
- saibeirneatachd (27)
- SF (6)
- Uncategorized (2)
- Còraichean nan iomhaighean le CLÀR 2011, 2013, cleachdte le cead.


text:
EE air an càineadh ann am Barraigh
Thuirt an Comh. Domhnall Manford gum bu chòir dhan chompanaidh EE cùmhnantan fòn-làimhe dhaoine ann am Barraigh a stad gus an tèid lìonra na companaidh a chàradh.
Tha còrr 's trì mìosan ann bho bha seirbheis cheart aig EE ann am Barraigh, is leothsan an siognal fòn-làimhe as làidire a bha san eilean.
Dh'fhàg sin gun d' fhuair a' mhòr-chùid de dhaoine san eilean cùmhnantan leotha.
Fulang
Tha luchd-gnothaich ann am Barraigh am measg na tha a' fulang.
Bidh Dan MacMhuirich a' dràibheadh tacsaidh san eilean.
Thuirt e, mar a tha cùisean an-dràsta, gu bheil aige ri tilleadh dhachaigh tric 'son faighinn a-mach cò tha a' cur feum air.
"Tha tòrr, tòrr a bharrachd agam ri dhèanamh", thuirt Mgr MacMhuirich.
"A' ruith eadar gach ceann den eilean, tha sin a' cosg dhomh ann an diesel, agus a bharrachd air sin, an ùine a tha daoine a' feitheamh is tha mi a' call deagh ainm air sàilleabh sin.
"Is beag orm a bhith a' faicinn sin o chionn cho luath 's a dh'iarras iad an cab, tha mi 'son a bhith ann chun a' mhionaid, chan e idir leth-uair às a dhèidh", thuirt e.
Ged a chaidh gearainean gu leòr a chur gu EE, tha a' chompanaidh fhathast a' cur a-mach chunntasan dha na Barraich a h-uile mìos 'son na seirbheis.
Thuirt Seonag Irvin, a tha na manaidear aig taigh-òsta san eilean, gu bheil i a' pàigheadh mu £120 dha EE gach mìos, ged nach eil seirbheis choileanta ann.
Thuirt i gu bheil a' chompanaidh air faochadh a thoirt dha feadhainn eile san eilean, ach nach d' fhuair i fhèin an leithid idir.
Cearr
Tha seo uile gu lèir ceàrr, a rèir a' chomhairliche Bharraich, Dòmhnall Manford.
"Chan eil e idir ceart gu bheil daoine a' pàigheadh airson seirbheis, ceangailte a-steach ann an cùmhnant airson seirbheis, is gun a bhith a' faighinn na seirbheis", thuirt an Comh. Manford.
"Tha còir aig EE - is tha mise ag iarraidh orra an-dràsta - tighinn a-mach is a h-uile cùmhnant a tha sin a shracadh suas, na daoine a leigeil air falbh agus tòiseachadh às ùr nuair a dh'innseas iad dhuinn cuin a tha an t-seirbheis a' dol a bhith a' ruith mar bu chòir dhi a bhith a' ruith", thuirt e.
Thuirt EE gu bheil iad a' measadh gach iarrtais 'son airgid-dìolaidh fa-leth, is dh'iarr iad air luchd-cleachdaidh fios a chur orra.
Dh'innis a' chompanaidh gu bheil an trioblaid ann am Barraigh a chàradh na phrìomhachas dhaibh.
Thuirt fear-labhairt gur e suidhachadh tointe a th' ann is gu bheil feum air uidheamhachd shònraichte 'son a chur ceart.
Tha iad a' coimhead air fuasgladh eadar-amail a lorg, thuirt e, gus an tèid an trioblaid a chàradh, is tha iad dha-rìribh duilich mun tàire a th' aig na Barraich.
Earbsa
Gu follaiseach ge-tà, tha obair aca gus earbsa nan eileanach a chosnadh às ùr.
"Tha iad ag innse rud sam bith a thoileachas iad fhèin dhuinn", thuirt Dan MacMhuirich.
"Chan eil sgàth a' tighinn dòigheil. Cha creid mise gu bheil fios aig feadhainn aca gu bheil sinn an seo", thuirt e.


text:
Fàilte Chridheil Ìleach An Cuan Leabaidh agus Bracaist
An Cuan (n.m.pl cuaintean, ocean; narrow sea inlet. M. Ir. cuan, a haven).
Is taigh-aoigheachd baganta cofhurtail An Cuan ann am meadhan baile Bhogh Mhòir, prìomh bhaile riaghlach agus malairteach eilean Ìle.
Tha sinn nar sàr àite meadhanach ‘son faotainn a-mach mu Eilean Ìle agus tadhal air ochd taighean-staile uisge-beatha an eilein.
Tha goireasan ensuite nar seòmraichean air fad agus tha iad soilleir lurach, le seallaidhean fairge no gàrraidh.
Chaidh an t-àite-fuirich a chruthachadh le cùram, a dhèanamh àite sìtheil cofhurtail cinnteach dhuibh.
Chìthear ar maiseachadh leis an àirneis co-aimsireil agus àrsaidh as fheàrr.


text:
Teàrlach Ceanadach air bàsachadh
Chaochail seann cheannard nan Libearalach Deamocratach, Teàrlach Ceanadach, na dhachaigh sa Ghearasdan, aois 55.
Thuirt na Poilis nach robh dad amharasach mu bhàs Mhgr Cheanadaich - a bha na Bhall-Pàrlamaid airson Ros, An t-Eilean Sgitheanach agus Loch Abar fad 32 bhliadhna.
Bha Mgr Ceanadach na cheannard air na Lib-Deamaich bho 1999 gu 2006.
Chaill e a sheat san taghadh choitcheann am-bliadhna.
Cogadh Iorac
Thuirt a theaghlach gun robh a bhàs na "bhuile mhòr dha-rìribh" dhaibh, agus iad ag ràdh gur e sàr-dhuine a bh' ann, agus fear-poileataigs tàlantach.
Thèid aithisg a chur gu Neach-Casaid a' Chrùin.
Stiùir Mgr Ceanadach am pàrtaidh chun na buaidhe taghaidh a b' fheàrr bho 1923 ann an 2005, agus e air cur an aghaidh Cogadh Iorac dà bhliadhna roimhe.
Ach leig e dheth a dhreuchd tràth ann an 2006, an dèidh dha innse gu poblach gun robh e a' faighinn leighis airson trioblaid le deoch-làidir.
Thuirt Nick Clegg, a leigeas dheth a dhreuchd mar cheannard nan Lib-Deamach an ath-mhìos, gun robh, air deagh là, "barrachd thàlant poileataigeach ann an corrag Mhgr Cheanadaich na bh' aig a' chòrr againn còmhla".
"Thug Teàrlach a bheatha air fad do sheirbheis phoblaich, ach bha gibht sònraichte aige a thaobh a bhith a' bruidhinn mu dheidhinn poileataigs le àbhachdas agus irisleachd, rud a thug buaidh air daoine fada nas fharsainne na saoghal na poileataigs.
"Bha e air fear den luchd-poileataigs as tlàithe, agus as somalta a b' aithne dhomh riamh, ach bha e cuideachd gu math misneachail, treun, gu h-àraid nuair a bhruidhinn e airson na dùthcha an aghaidh Cogadh Iorac."
Abrach
A' bruidhinn air Aithris na Maidne, thuirt Uisdean MacIllInnein, a bha eòlach air:
"'S e Abrach a bh' ann an Teàrlach. Cha bhuineadh e gu fìrinneach dhan Ghearasdan idir.
Bhuineadh e do theaghlach aig an robh eachdraidh gu math fada ann an sgìre Loch Abar, agus bhuineadh e do Chaol a' Ghearasdain, ri taobh Abhainn Lòchaidh, dìreach ri taobh a' chaisteil an sin, agus bha e uabhasach mothachail air an eachdraidh a bha sin aige, agus chuir mi eòlas air an uair sin ag obair aig an t-seann BhBC Highland, nuair a bha e dìreach air tighinn às na Stàitean na oileanach agus e a' deasachadh airson feuchainn dhan Phàrlamaid gun fhios aige dè bha roimhe.
Nuair a thòisicheas tu a' dol air ais cho fada sin agus nuair a chì thu, mar a bha Torcuil ag ràdh na choilean e agus nach do choilean e na bheatha, chan urrainn dhut sin innse ann am beagan mhionaidean air là mar seo.
'S e duine dàimheil a bh' ann, duine dealasach mar a thuirt Dòmhnall Moireasdan.
Duine dìreach cuideachd, agus duine air an robh ceann nach fhaic sinn ach ainneamh, agus bha e air a ghleus ann an dòigh phearsanta nach fhaic thu ach ainneamh ann an saoghal poileataigs."
Libearalachd
Thòisich beatha phoileataigeach Mhgr Cheanadaich anns a' Phàrtaidh Shòisealach Dheamocratach (SDP), agus b' e am Ball-Pàrlamaid a b' òige a bh' ann nuair a chaidh a thaghadh aois 23 a riochdachadh Rois, Chrombaidh agus an Eilein Sgitheanaich ann an 1983.
B' e labhraiche an SDP air tèarainteachd shòisealta, Alba agus slàinte, agus nuair a ghabh a' chuid as motha den phàrtaidh aige ri aonadh leis na Libearalaich, gus na Libearalaich Dheamocratach a chruthachadh ann an 1988, bha sreath de dhreuchdan na prìomh bheinge aige.
Ghabh e ceannas a' phàrtaidh thairis bho Paddy Ashdown ann an 1999.
An dèidh dha a dhreuchd a leigeil dheth, chùm Mgr Ceanadach sàmhach gu ìre mhòir. Cha do ghabh e dreuchd sam bith an lùib Riaghaltas na Co-bhanntachd, agus e air bhòtadh an aghaidh co-dhùnadh a phàrtaidh a dhol an lùib na co-bhanntachd leis an Tòraidhean.
A' sgrìobhadh ann an 2010, thuirt e gun robh an ceangal ris na Tòraidhean air "milleadh mòr a dhèanamh air oidhirpean fada gus am pàrtaidh a stèidheachadh air taobh clì-mheadhanach poileataigs, ris a bheil ceannardan ann an traidisean na Libearalachd, am fear seo nam measg, ag aontachadh" bho na 1950an.
Tro na 1990an choisinn Mgr Ceanadach cliù dha fhèin le a bhith a' nochdadh gu tric air an telebhisean - rud a dh'fhàg gur e "Chatshow Charlie" a bha daoine a' gabhail air, nach robh a' còrdadh ris idir.
Phòs e Sarah Gurling, a bha ag obair aig Camelot, ann an 2002, agus rugadh mac dhaibh ann an 2005.
Dhealaich an cupal ann an 2010.
Moladh farsainn
Tha daoine bho air feadh saoghal na poileataigs air luaidh a dhèanamh air Mgr Ceanadach.
Thuirt am Prìomhaire, Dàibhidh Camshron, gun robh e "gu math brònach" ri linn na naidheachd. Sgrìobh e air Twitter: "B' e fear-poileataigs tàlantach a bh' ann a chaochail ro òg. Tha mo smuaintean le a theaghlach."
Thuirt ceannard eadar-amail nan Làbarach, Harriet Harman, gun robh a bhàs na chall mòr uabhasach, 's i ag ràdh gur e "duine tlachdmhor a bh' ann, le eanchainn gheur."
Thuirt Tony Blair, a bha os cionn a' cho-dhùnaidh Breatainn a chur an lùib Chogadh Iorac, a bha Mgr Ceanadach gu mòr an aghaidh, gun robh spèis mhòr dha duine a thòisich sa Phàrlamaid aig an aon àm ris fhèin, ann an 1983.
"'S e cùis-mhulaid dha-rìribh a tha seo. Bha e fad a bheatha na sheirbheiseach poblach àlainn, fìrinneach, agus dealasach.
"Mar cheannard air na Libearalaich Dheamocratach, dh'obraich sinn gu dlùth còmhla, agus b' e sàr-chuideachd a bh' ann an-còmhnaidh, le eanchainn bheothail, chruthachail."
Thuirt Prìomh Mhinistear na h-Alba, Nicola Sturgeon, air Twitter: "Brònach gun fhaclan a' cluinntinn mu Theàrlach Ceanadach. Duine laghadh, agus fear den luchd-poileataigs a bu thàlantaiche a bh' ann na shaoghal. Ro òg."
Thuirt Am Morair Ashdown, a bha na cheannard air na Lib-Deamaich air thoiseach air Mgr Ceanadach: "Bha a chuid de thrioblaidean aige, mar a th' againn uile, ach nuair a bha e air ghleus, b' e a b' fheàrr a bha nar measg uile.
"B' e duine a bh' ann, saoilidh mi, a bha na shalmhla air àm diofraichte, agus nas tlachmhoire ann am poileataigs, nuair a bhruidhinn luchd-poiletaigs sa chumantas, cainnt nan daoine, agus a chùm ris na rudan san robh iad a' creidsinn. 'S e sin as coireach gun robh fèill cho mòr air."
Thuirt seann Bhall-Pàrlamaid Lib-Deamach eile, Vince Cable, gun robh "breithneachadh ciallach poileataigeach aige", agus "dànachd 's e fo ionnsaigh".
"Thug e stiùrieadh cha b' ann a-mhàin don phàrtaidh, ach don dùthaich, le a bhith a' cur an aghaidh Chogadh Iorac," thuirt e.


text:
Am BBC a' fàgail an CBI rè iomairt an referendum
Tha am BBC air innse gu bheilear an dùil Caidreachas a' Ghnothachais agus a' Ghnìomhachais ann an Alba, an CBI, fhàgail rè iomairt an referendum.
Tha seo a' tighinn an dèidh dhan bhuidhinn innse gu bheilear air clàradh le Coimisiean an Taghaidh mar bhuidhinn a tha gu h-oifigeil an aghaidh neo-eisimeileachd do dh'Alba.
Dh'innis a' bhuidheann chraolaidh gun leigeadh iad seachad am ballrachd eadar an 30mh là den Chèitean agus an 18mh là den t-Sultain.
Tha grunn bhuidhnean air an Caidreachais fhàgail sna beagan làithean a dh'fhalbh ri linn seasamh na buidhne a thaobh an referendum.
Bhòtaidh Albannaich mu àm ri teachd na dùthcha anns an t-Sultain.
Thàinig brath-naidheachd bhon BhBC an dèidh don bhuidhinn Business for Scotland, a tha ag iomairt airson "Bu chòir", ceistean a thogail mu carson nach robh am BBC air an CBI fhàgail.
Neo-phàirteachd
Thuirt am brath-naidheachd: "Airson neo-phàirteachd a' BhBC a dhìon, tha an CBI agus am BBC air aontachadh ballrachd a' BhBC a' leigeil seachad fhad 's a tha a' bhuidheann ghnothachais clàraichte fo chumhaichean Achd Referenduim na h-Alba 2013."
Chaidh an dearbh bhrath-naidheachd a sgaoileadh le Àrd-Stiùiriche an CBI, John Cridland.
Thuirt an CBI gu bheilear misneachail gu bheil a' chuid mhòr den bhallrachd aca ag aontachadh ri seasamh na buidhne a thaobh an referendum.
Le bhith a' clàradh le Coimisean an Taghaidh, bidh e ceadaichte dhan CBI suas ri £150,000 a chosg air taic a chur ris an iomairt oifigeil a thòisicheas aig deireadh na h-ath-mhìos.
Bidh 16 seachdainnean de dh'iomairt ann ro là an referendum - eadar an 30mh là den Chèitean agus an 18mh là den t-Sultain - le casg air na dh'fhaodas gach taobh a chosg.
Thuirt brath-naidheachd bhon bhuidhinn Business for Scotland, a tha a' cur taic ri neo-eisimeileachd: "Thèid milleadh do-sheachanta a dhèanamh air creideas agus cothromachd a' BhBC agus STV mura leig iad seachad am ballrachd san CBI uile gu lèir.
Ceart agus cothromach
"Mar a tha cùisean an-dràsta, agus co-dhiù gu ruige an 30mh là den Chèitean nuair a sguireas ballrachd a' BhBC, tha muinntir na h-Alba a' faighinn naidheachdan bho bhuidhnean chraolaidh a tha an aghaidh neo-eisimeileachd do dh'Alba. Chan urrainnear gabhail ris an sin."
Tha a' bhuidheann chraolaidh STV air an CBI fhàgail ach tha ITV air a ràdh gun cumar am ballrachd.
Thuirt labhraiche bho ITV: "Tha sinn gu tur neo-phàirteach san deasbad mu neo-eisimeileachd na h-Alba agus bidh na thèid a chraoladh, mar as àbhaist, gu tur ceart agus cothromach."
Tha a' mhòr-chuid de dh'oilthighean na h-Alba air fàgail, a thuilleadh air buidhnean riaghaltais agus companaidhean leithid VisitScotland agus Buidheann Chùraim Balhousie.
Aig a' cheart àm, an dèidh beachdachadh gu cùramach air co-dhùnadh an CBI, tha Prionnsapal Oilthigh Raibeart Gòrdain air co-dhùnadh gum bu chòir dhaibh am ballrachd a leigeil seachad "san eadar-ama".
"Thèid ath-bhreithneachadh a dhèanamh às dèidh an referendum agus leanaidh an oilthigh air a bhith gu tur neo-phàirteach," thuirt brath-naidheachd bhon oilthigh.
Aig a' bhogsa-baileat, thèid faighneachd dhan luchd-bhòtaidh: "Am bu chòir do dh'Alba a bhith na dùthaich neo-eisimeileach?" Bidh dà roghainn aca - "bu chòir" no "cha bu chòir".


text:
An-diugh tha mòran de làraichean-lìn aig mòran làraich, agus feumaidh fios a bhith aig luchd-rannsachaidh lìn rudan sònraichte airson faighinn a-mach ciamar a choileanas iad a 'sgrìobadh gu soirbheachail. Bidh mòran gnìomhachasan a 'cleachdadh sgrìobadh lìn gus bancaichean mòra de dhàta buntainneach fhaighinn. Ged a tha a 'mhòr-chuid de na duilleagan lìn air an uidheamachadh le siostaman tèarainteachd, bidh a' mhòr-chuid de bhrabhsairean a 'toirt seachad innealan math dha luchd-cleachdaidh Tha na leanas nam molaidhean math airson luchd-rannsachaidh lìn a tha airson fiosrachadh a tharraing bho dhiofar làraichean-lìn dìreach agus gu luath.
Is e an rud as cudromaiche airson luchd-sgrìobidh lìn a bhith a 'lorg nan innealan ceart gus tòiseachadh air làraich sgrìobadh. Mar eisimpleir, faodaidh iad tòiseachadh le bhith a 'cleachdadh sgrìobair lìn air-loidhne a dh'fhaodas an cuideachadh gus an obair a dhèanamh - marklogic share price. Gu dearbh, tha mòran innealan air-loidhne airson na h-obrach seo. Nuair a sgrìobhas tu làraichean-lìn, feumaidh iad an dàta càirdeil a tha iad a luchdachadh sìos a thasgadh. Mar thoradh air an sin, faodaidh iad a bhith a 'cumail ann an aon àite diofar liostaichean de dhuilleagan cratlach. Mar eisimpleir, feumaidh luchd-sgrìolaidh lìn clàran eadar-dhealaichte a thogail anns an stòr-dàta aca gus na sgrìobhainnean lethbhreac a stòradh..Gu sònraichte, bidh luchd-sgrìobidh lìn a 'dèanamh faidhlichean fa leth gus an dàta aca a stòradh air an coimpiutair aca, gus am mion-sgrùdadh nas fhaide air adhart.
Cruthaich Spider airson sgrìobadh làraichean-lìn ioma-fhillte
'S e prògram tarraing sònraichte a th' ann am marcaiche a bhios a 'seòladh tro dhiofar dhuilleagan lìn gus an dàta iomchaidh fhaighinn gu fèin-obrachail. Gheibh e iomadh fiosrachadh a tha air a stòradh air diofar dhuilleagan air feadh an eadar-lìn. Le bhith a 'togail agus a' cumail suas damhan-allaidh (no bot), tha e a 'ciallachadh gun urrainn dhaibh sgrìobadh a dhèanamh air an eadar-lìon a' smaoineachadh gu eadar-dhealaichte. Tha an eadar-lìon na àite mòr, far nach fheum iad a chleachdadh ach airson artaigilean a leughadh agus fiosrachadh coitcheann fhaighinn air àrd-ùrlaran meadhanan sòisealta no e-bhùithtean tadhail. An àite sin faodaidh iad a chleachdadh airson na buannachd dhaibh fhèin. Is e àite mòr a th 'ann, far am faod iad diofar phrògraman a chleachdadh gus rudan a dhèanamh a chuidicheas iad a' dol air adhart agus a 'cur ri gnìomhachas an gnìomhachais.
Gu dearbh, faodaidh rionnag-mara duilleagan a sganadh agus earrann a tharraing agus lethbhreac a dhèanamh de dhàta. Mar thoradh air an sin, faodaidh luchd-rannsachaidh lìn a h-uile inneal a thairgsinn a tha comasach air luaths crathaidh a thionndadh gu fèin-ghluasadach. Feumaidh iad dìreach an damhan-allaidh atharrachadh gu astar crathaidh sònraichte. Mar eisimpleir, faodaidh iad a bhith a 'cruthachadh damhan-mara a bhios a' logadh a-steach do làraichean sònraichte agus a 'dèanamh rudeigin mar a bhios an luchd-cleachdaidh àbhaisteach a' dèanamh mar as trice. A bharrachd air an sin, faodaidh damhan-mara dàta a lorg cuideachd le bhith a 'cleachdadh APIan agus mar sin faodaidh e diofar ghnìomhan a dhèanamh nuair a thèid logadh a-steach do làraichean eile. Feumaidh luchd-rannsachaidh lìn dìreach cuimhne a bhith aca gum feum am pasgan-craolaidh aca am pàtran atharrachadh nuair a tha iad a 'crathadh gu diofar làraich-lìn.
Feumaidh luchd-briseadh-lìn a tha inntinneach a bhith a 'cleachdadh an siostam sgrìobidh aca fhèin airson fiosrachadh a tharraing bho dhuilleagan lìn, a' gabhail a-steach na molaidhean gu lèir gus an obair a choileanadh gu soirbheachail. Faodaidh dàta sgrìobadh bhon lìon a bhith spòrsail agus dòigh èifeachdach do mhargaidheachd gus na h-amasan aca a choileanadh. Le bhith a 'leughadh na comhairle gu h-àrd, faodaidh iad a bhith a' faireachdainn nas tèarainte mu mar a tha iad a 'dol a chleachdadh an dòigh seo gus am buannachd dhaibh. Mar sin, an ath thuras feumaidh iad dèiligeadh ri diofar duilleagan lìn a chleachdas Ajax de JavaScript, feumaidh iad na molaidhean practaigeach sin a chur an gnìomh. Mar seo faodaidh obair sgrìobadh lìn a bhith na dhleastanas dùbhlanach dhaibh.


text:
Lagh ùr son cosgaisean lìbhrigidh?
3 An t-Samhain 2015 Ùraichte aig Ùraichte aig
Dh'fhaodadh gu bheil an t-àm ann lagh ùr a thoirt a-steach airson dèiligeadh le cosgaisean lìbhrigidh gu sgìrean iomallach ann an Alba.
Sin a rèir Ministear a' Ghnothachais, Fearghas Ewing, agus e a' cur barrachd chuideim air companaidhean cosgaisean lìbhrigidh reusanta iarraidh.
Sheall rannsachadh bho Bhuidhean Comhairleachadh a' Phobaill ann an Alba gun deach cosgaisean lìbhrigidh airson stuth air-loidhne an àrda 16% thairis air trì bliadhna.
Tha barrachd aig Dòmhnall MacLaomainn.


text:
News Naidheachdan
16 January 2012
RECORD NUMBER OF ENTRIES IN NATIONAL GAELIC FILM COMPETITION - FILMG
MG ALBA’s national Gaelic short film competition, FilmG, has received a record 76 films this year – more entries than ever before.
All entries can be viewed online from today (Monday 16 January) on the FilmG website www.filmg.co.uk, where you can vote for your favourite film until the 31st of January. Your vote will help determine who receives this year’s esteemed People’s Choice award.
The FilmG Jury, composed of representatives of the broadcast industry in Scotland – including Chris Young, producer of box office hit and award-winning film ‘The Inbetweeners’ and ‘River City’ actor Tony Kearney – will work alongside BBC ALBA executives to judge the films and compile a shortlist of finalists.
This year’s entrants have come from throughout the country and further afield from Canada and offer an impressive mix of traditional and contemporary interpretations of this year’s theme ‘Air an Stairsnich’ / ‘On the Threshold ’.
The adult category has seen an increase in the number of documentaries made by those keen to explore and share a slice of real life from their own home turf. Among the documentaries submitted include a short film from the Isle of Eigg about a local resident and her famous clootie dumpling, whilst a local from Stornoway has submitted a film about two siblings who, being deaf, have never known a word of Gaelic despite their upbringing in a Gaelic speaking family in Harris.
The 50 short films in the 12-17 category feature a variety of storylines ranging from ‘X-factor’ parodies to haunting hijinx!
The entry from Mallaig High School offers their own take on the infamous ‘A-TEAM’ in the form of the ‘G-Team’ helping to protect Gaelic from their arch enemies, whilst Plockton High School’s short film depicts a scientist creating a new cleaning product with the help of a monkey!
As well as an exceptional increase in the number of schools entering this year, there have also been individual young film-makers eager to go it alone. Having previously entered the competition through her school, Ardnamurchan High, Caitlin Ferguson (17) borrowed equipment available from FilmG and shot her own film – a moving story about a young pregnant girl who finds herself up in court.
Caitlin said: “I’d like to thank FilmG for their guidance in past years which gave me the confidence to take this year's competition on alone. When I first thought about producing my own film it was a bit daunting, but having had the support from FilmG’s mentors I was amazed at how enjoyable and rewarding the production process was. I’m very excited about this year’s competition and look forward to hearing the shortlisted films.”
Donald Campbell, chief executive of MG ALBA, said: “Each year more and more people enter FilmG, and this year is no exception. The appetite of the schools and youth sector in particular to embrace the competition and produce high quality short films is extremely encouraging. We are also particularly pleased with the number of entries submitted from young people and schools both within and beyond the Gaidhealtachd.”
The winning films will be announced at the prestigious FilmG Awards ceremony to be held at the Fruitmarket in Glasgow on the 9th of March.
16 Faoilleach 2012
AN ÀIREAMH AS MOTHA AIR CUR A-STEACH DON FHARPAIS FHILM - FILMG
Tha FilmG, co-fharpais nàiseanta nam filmichean goirid aig MG ALBA, air 76 filmichean fhaighinn am bliadhna – an àireamh as motha a fhuaireadh a-riamh.
Chithear na filmichean air loidhne an-diugh fhèin (Diluain 16 Faoilleach) air làrach-lìn FilmG www.filmg.co.uk, far an tèid agad air bhòtadh airson an fhilm as fheàrr leat gu 31 Faoilleach. Thèid na bhòtaichean agad a chleachdadh airson duais Roghainn an t-Sluaigh a thaghadh.
Am measg britheamhan FilmG, air a bheil riochdairean a' ghnìomhachais an Alba, tha Chris Young, riochdaire an fhilm, 'The Inbetweeners' air an robh fèill mhòr o chionn goirid agus an cleasaiche Tony Kearney à 'River City' – cuide ri luchd-gnìomha BBC ALBA a ghabhas beachd air na filmichean is a chuireas geàrr-liosta ri chèile.
Tha muinntir nam filmichean às a h-uile ceàrnaidh den dùthaich agus nas fhaide air falbh, fiù 's à Canada, agus tha deagh mheasgachadh de fhilmichean traidiseanta agus ùr-nodha ann is iad ag amas air cuspair na bliadhna sa, 'Air an Stairsnich'.
Tha àireamh nas motha de fhilmichean aithriseach air tighinn bho na h-inbhich, a bha airson rùrach anns na sgìrean aca fhèin agus an taisbeanadh anns na filmichean. Am measg nam filmichean aithriseach tha film aithriseach às Eilean Eige mu bhàn-Eigeach is an duff ainmeil aice, agus cuideigin à Steòrnabhagh a th' air film a chur a-steach mu dhithis às an aon teaghlach a tha bodhar, is iad gun facal Gàidhlig ged a chaidh an togail ann an teaghlach Gàidhlig anns na Hearadh.
Anns na 50 filmichean ann an roinn 12-17 tha caochladh sgeulachdan ann eadar atharrais air 'X-factor' agus beagan dibhearsain le taibhsean!
Tha am film às Àrd-sgoil Mhalaig stèidhichte air an sgioba ainmeil 'The A-TEAM' ach 's e 'G-TEAM' a tha seo a tha a' dìon na Gàidhlig o na nàimhdean aca, agus tha eòlaiche saidheans a' cruthachadh stuth glanaidh ùr le taic bho mhuncaidh ann am film le Àrd-sgoil a' Phluic!
Tha daoine òga air filmichean a chur a-steach leotha fhèin cho math ris an àrdachadh mhòr san àireamh de sgoiltean a tha air film a dhèanamh. Fhuair Caitlin NicFhearghais (17), às Àrd-sgoil Àird nam Murchan, a rinn film roimhe cuid ri a sgoil, iasad air goireasan film aig FilmG is rinn i am film aice fhèin – sgeul drùidhteach mu bhoireannach òg a tha an dùil ri leanabh agus a tha sa chùirt.
Thuirt Caitlin: “Bu toigh leam taing a thoirt dha FilmG airson stiùireadh a thoirt dhomh sna bliadhnaichean a chaidh seachad a thug misneachd dhomh airson cur a-steach don fharpais leam fhìn am bliadhna. Bha e car iomagaineach an toiseach ach an dèidh taic bho luchd-cuideachaidh FilmG chuir e iongnadh orm cho tlachdmhor is cho buannachdail 's a bha riochdachadh an fhilm. Tha co-fharpais na bliadhna air mo bhrosnachadh gu mòr is tha mi a' dèanamh fiughair ri an geàrr-liosta fhaicinn.”
Thuirt Dòmhnall Caimbeul, Ceannard MG ALBA: “Tha barrachd dhaoine air film a chur a-steach gu FilmG a-rithist am bliadhna. Tha e na chùis bhrosnachaidh dhuinn fhèin gu bheil barrachd sgoilearan agus dhaoine òga air filmichean goirid aig ìre àrd a chur a-steach thugainn. Tha sinn air leth toilichte gu bheil an uiread fhilmichean le daoine òga agus na sgoiltean air a dhol am meud air a' Ghàidhealtachd fhèin agus nas fhaide air falbh.”
Thèid na filmichean a shoirbhicheas a ghairm aig cuirm chliùiteach Duaisean FilmG anns a' Fruitmarket, Glaschu, 9 Màrt.
2012 News Archive Tasglann Naidheachdan 2012New Gaelic DramaDràma ùr rèidio
Festive highlights for the Christmas and New YearClàr ùr de phrògraman na Nollaig agus na Bliadhn’ Ùire
Trads live on BBC ALBANa Trads beò air BBC ALBA
BBC ALBA available across the whole of the UKBBC ALBA ri fhaotainn air feadh na dùthcha
SPL two year dealSPL aonta dà bliadhna
FilmG new collaborationCom-pàirteachas ùr FilmG
"Crack the Code" with LearnGaelic"Crack the Code" le LearnGaelic
Dè a-nis? - 20 yearsDè a-nis? - 20 bliadhna
Royal National Mod 2012Mòd Nàiseanta Rìoghail 2012
Autumn Launch 2012Clàr Ùr an Fhoghair
Abadas DVDDVD Abadas
Dr. Finlay's CasebookDr. Finlay's Casebook
Ramsdens Challenge CupCupa Dùbhlain Ramsdens
Scottish Event Awards 2012Duaisean Tachartasan na h-Alba 2012
Brechin City v RangersBrechin City v Rangers
MG ALBA and Hands up for Trad PartnershipCo-bhanntachd eadar MG ALBA agus Hands up for Trad
New ChairmanCathraiche ùr
Annual Report 2011-12Aithisg Bhliadhnail 2011-12
Celtic Media Fesival AwardDuais Feis nam Meadhanan Ceilteach
FilmG - Michelle McManusFilmG - Michelle McManus
Celtic Media Festival 2012Fèis nam Meadhanan Ceilteach 2012
FilmG shortlistFilmG gèarr-liosta
Programme Press Releases Tasglann Naidheachd Phrògraman
Follow this link to the programme press release archive.
Lean an ceangal seo gu tasglann phrògraman